qundao/data-zh-poetry huggingface dataset:
次程帥勸農和陶詩韻
作者：陳造
朝代：宋

我官于房，庸諗房民。
是腹枵然，惟貯一真。
服事告工，以成以因。
雄也言之，參天以人。
燥之潤之，是有黍稷。
天不竟刈，物豈自植。
繫人之力，溫飽稼穡。
惟蠶而衣，如稼而食。
盍槌于家，盍桑于陸。
飼眠後先，如族昭穆。
爰繰爰織，如寇之逐。
悠悠玩日，迄莫歸宿。
孰溉不車，曾不計久。
孰視槁乾，徒用播耦。
吳豐楚約，誰非朕畝。
穗斯繭斯，均措厥手。
彼多其儲，汝則易匱。
傚勞計工，寧終不冀。
蹀躞十駕，與驥一至。
枵中赤立，吾代爾愧。
吏職民憂，無庸汝鄙。
農以濟學，繄吾素履。
豈曰多言，率遵前軌。
教詔順從，庶或兼美。
次程帥和陶詩韻
作者：陳造
朝代：宋

昔吾竊科第，正自學力勤。
雖從士夫後，祿已不及親。
痛感韋經傳，敢忘擇孟鄰。
念汝知策厲，燈夜仍鷄晨。
立志忌作輟，惜陰計寸分。
盍抽胸次陳，驅爲筆底春。
解顔獻新得，眩眼釋嶠雲。
鉏頭足膏腴，天人巧相因。
奉親有如此，况予耐賤貧。
誰今子不如，儷美須前人。
次程平叔韻二首·其一
作者：陳造
朝代：宋

故人常嘆別時長，一笑眉開色便黄。
領畧西園好風景，憑君更喚郭汾陽。
次程平叔韻二首·其二
作者：陳造
朝代：宋

詩情對景可勝長，酒與鵝兒鬭嫩黄。
忠貫主人真好事，肯來訾省沈東陽。
次章房陵韻四首·其一
作者：陳造
朝代：宋

老驥挺高骨，彌耳塵中馳。
鄰女嫁不售，泣向流黄機。
與子落窮山，坐無適時姿。
濠梁莞一笑，遊鱗噞風漪。
次章房陵韻四首·其三
作者：陳造
朝代：宋

章子五車讀，詩外未一施。
清篇忽見屬，了不計吾誰。
投暗率如此，世路宜暮遲。
獨無牙曠手，並坐絃君詩。
次章房陵韻四首·其二
作者：陳造
朝代：宋

詩法究源委，今古有正傳。
寥寥風騷後，誰定執此權。
杜韓到黄陳，刃藏牛無全。
愧我蟁負山，良夜卓兩肩。
次章房陵韻四首·其四
作者：陳造
朝代：宋

詩社有血指，鉛刀齒魚腸。
橫江限一鎖，未易枝龍驤。
山澤護我瑕，珠璧耀我箱。
勝譚當不遺，茗果秋夜長。
次諸公詩韻
作者：陳造
朝代：宋

牆圍護風煙，簷影納紅綠。
城西百弓地，論價指和玉。
滄浪取具體，輞川儼遺躅。
年時得小憩，振衣休汗足。
山靈不留人，定復厭棖觸。
坐想散花女，深堂伴金粟。
今年桃李月，僮馬幾裝束。
竟成夢魂到，永歎春事促。
此亦志願違，世有谿壑欲。
似聞偕六逸，碧酒仍艷曲。
風鶴羽人下，露花妃子浴。
詩卷肯屬我，爲洗顔面俗。
元亮晚耒耜，彌明舊符籙。
可須白月前，熠熠度螢燭。
次諸公韻
作者：陳造
朝代：宋

回首舟餐野店棲，何殊子美詠青泥。
朅來賢將先回盼，徑上詩壇許命題。
舉白爛陪山簡醉，凝香到有武陵迷。
異時過計今方悔，曾慮談間彼子西。
次趙判宗送李象山韻
作者：陳造
朝代：宋

邑政易墮，我方在行。
挽袖柅車，交遊至情。
兩君玉峙，表表國士。
下榻傾倒，有賢公子。
我介三子，匪同而和。
提衡掖挽，交口孰何。
月堂之評，罙久未改。
匿瑕振過，茲焉有待。
卜夜之飲，輟驪駒章。
顧雖情鍾，河魚未康。
作吏則疎，羨人報政。
彼益者友，工藥我病。
低昂達窮，冥心所遭。
獨喜故人，往偕仙曹。
摇摇脩程，烱烱初度。
眷言顧之，矯首雲路。
胡不小留，共頹醉山。
胡不更僕，共譚孔顔。
西睇歸帆，徙倚悽切。
去留之間，仙凡斯別。
次趙判院韻
作者：陳造
朝代：宋

公詩見壓楚服隨，孤軍懾怯逢荆尸。
將壇已辦降旗送，顧乃借重如等夷。
文工武習知餘事，腰箭臂弓聊寓意。
僕姑不作餓鴟鳴，策策鮫人珠迸淚。
巧匠血指非意及，微恙未須湯熨治。
蟹螯置把蛇卧影，生世多才古爲累。
誰家酒好花打圍，今日人閑柳生臂。
不妨惡客著坐隅，身則獨醒心解醉。
次趙帥喜雪韻
作者：陳造
朝代：宋

府公憂國雪神知，三白呈祥不待祈。
舊歲新年多樂事，一時分付筆如飛。
次趙帥韻三首·其一
作者：陳造
朝代：宋

眼眩如看九色霞，女膚側理字棲鴉。
挽回春事憑詩力，留住風林欲褪花。
次趙帥韻三首·其三
作者：陳造
朝代：宋

詩仙催客共流霞，不待高城噪晚鴉。
好競春光醉良夜，即今庭院已飛花。
次趙帥韻三首·其二
作者：陳造
朝代：宋

遊人笑語問朝霞，處處相隨攫肉鴉。
上冢歸來更乘興，醉依柳影藉梨花。
次趙解元韻·其一
作者：陳造
朝代：宋

養病年來嬾著書，逢人掉臂睨迂儒。
愁邊好客從天下，譚處清風起座隅。
愧我多言終不近，似君知已未應無。
酸鹹嗜好雖殊稟，政恐渠儂誚太愚。
次趙解元韻·其二
作者：陳造
朝代：宋

興劉止用一編書，萬軸垂籤或腐儒。
表表君今超北學，多多我已悔東隅。
聲華看續諸公後，爾雅深知一筆無。
縮手袖間真老矣，灌園蓄㹀了朱愚。
次郭祕正韻
作者：陳造
朝代：宋

伊昔乃祖使朔幽，艱難以來無此流。
節旄欲盡氣彌厲，始元屬國真其疇。
清篇神護到江表，河梁訴別豈所侔。
嗣孫學力有家法，洪毅不割清不浮。
驥子受轡抹燕越，粉袍長鋏猶小留。
人稱張籍好古淡，我愛趙壹辭伊優。
往之論交恐避俗，是人摇颺如綴旒。
長年閔默墮俗學，夙志顧省傷羈囚。
頎然扣門出新作，山奇海祕困窮搜。
頃從同盟漫著脚，欻遇强對須抽頭。
吾鄉巨擘子龔子，磊塊貯腹皆陽秋。
麗唱妍和日九返，君腕脫矣盍少休。
惡語送似定一笑，共笑燕石酬精璆。
次陳倅同年瓊露酒詩韻
作者：陳造
朝代：宋

君家家釀人家無，市酤漓澀真剝膚。
朝來洗盞釂先酒，凝若金莖秋露珠。
色香第一味稱此，輿臺桑落卿玉腴。
客間公榮不共飲，主人恩意無乃孤。
歡伯三益能娛予，愁城九守付摧枯。
淮鄉香泉豈其徒，魂夢枉用馳枌榆。
君家家釀人家無，渴羌惱君君恕乎。
爲君劇飲首就濡，可待謀樂間憂虞。
次陳夢錫韻二首·其一
作者：陳造
朝代：宋

薄雪晶瑩壓屋茅，未須桂玉計晨庖。
已便鹽絮明愁眼，更喜烏鳶得夜巢。
小聽騷人賦梁苑，旋看春意滿東郊。
忍寒便擬尋梅去，夢想瑶英點舊梢。
次陳夢錫韻二首·其二
作者：陳造
朝代：宋

思君采艾嘆如年，眼底羈愁只自煎。
破夢有來驚剝啄，衝泥徑欲跨連錢。
新篇端復千年計，舊集猶須百手傳。
早晚聚頭三日語，麈邊閑聽有源泉。
次陳宰韻
作者：陳造
朝代：宋

觥籌交錯舞僛僛，曉色侵窗客未知。
便整醉魂乘款段，尚餘吟興屬酴醾。
還家擬趁寶瓔珞，喚客重乾金屈巵。
著意風煙與調護，免教花意恨歸遲。
次韵嚴文炳兼簡張守二首·其一
作者：陳造
朝代：宋

嬉遊有願自今償，回首春容已浩茫。
霽景偏遲張錦地，小園秀出卧雲莊。
梅林破玉香沾袂，池水摇漪淥泛堂。
茶具筆床陪語笑，未妨日飲慰還鄉。
次韵嚴文炳兼簡張守二首·其二
作者：陳造
朝代：宋

梅梅柳柳護深行，倦客重遊眼更明。
谷鳥自應尋舊約，渚蘭潛欲換新萌。
詩工已可醒人醉，賦就當須冰坐清。
老我客渠真得計，夢魂無復鳳凰城。
次韵梁教授
作者：陳造
朝代：宋

房陵爲州亂山鎖，雅宜著此衰病身。
勿云蕞爾曹鄶下，舞袖莫回脚不伸。
土風疎鬯北通魏，語音勁正西带秦。
入筯卧沙慣割鮮，溜匙雲子免薦陳。
發軔淮鄉此般礴，兩地頗復同真純。
出處徑付無何有，泊乎無營道自親。
損欲驟覺靜勝熱，休心寧作艮列夤。
聲名藉甚梁夫子，相與一笑寂寞濱。
胸次但有雲夢澤，衣上不留京洛塵。
賓友固應消鄙吝，妻孥亦解忘賤貧。
衮衮新篇警衰朽，清淵曉吹轉漪淪。
顧慚陸沈俗吏行，長須叩戶何妨頻。
世儒難得詩造妙，汝曹但詫錢通神。
甓社它年訪遺老，爲君蠅頭編舊草。
次韵陳夢錫
作者：陳造
朝代：宋

手板夤緣替荷鋤，從渠爭挾子公書。
三年已辦青箱蠹，一飽纔分代舍魚。
煙燼萁爐朝兀兀，窗明風霰夜疎疎。
獨思把酒看君醉，墨汁淋浪點翠裾。
次韻丁判院
作者：陳造
朝代：宋

丁侯袖詩來，容聽媧皇絃。
咀嚼冰齒頰，如漱錫谷泉。
露花有餘姿，風漪自成紋。
中含班傅香，夐絕郊島寒。
汗流竟後塵，何有一字難。
明月墮我側，盥誦喜欲顛。
因君念漂零，俛仰追昔年。
門間半面初，隄柳嘶晚蟬。
寒暑機不停，奔騖履欲穿。
客舍此相遇，把酒霜鴻天。
男兒氣干霄，猶受稠人憐。
似聞國士遇，度外置拘攣。
渠信造物兒，賦予終奇偏。
凌風謝垢濁，仙者一探丸。
多肉彼下乘，更趠驊騮前。
我老從斗祿，纖鱗潜重淵。
饑火少見貸，歸志久已堅。
自甘尺蠖屈，何與風鵬鶱。
會看鶚書薦，領此雲錦篇。
從今拭病目，長風駕蜚翰。
次韻不擾堂
作者：陳造
朝代：宋

取民狼走羊，勝之楚克庸。
孰知號召初，已賦大小東。
賢侯守此道，力若拔山雄。
深堂玩閴寂，翠影環蒙籠。
泛應得天遊，靜鎮副上衷。
樂知前池魚，吟當北窗風。
情寄埃𡏖外，俗自和氣中。
高吟與傑作，鏗谹而舂容。
無欲民自朴，契鑰今古同。
即今美化孚，袖手自即功。
坐令鞭蒲捐，寧遣馬力窮。
我心偕郡人，會當志願從。
新年鋒車南，帝渥看稠重。
政聲潁川上，可庸不作公。
次韻什邡馬主簿二首·其一
作者：陳造
朝代：宋

陶謝前蹤一筆追，掀天聲價舊風馳。
瑞時不數九文羽，換骨疑餐三秀芝。
蜚電燭巖方左席，明珠照乘忽清漪。
裹創瞢欲凌堅陣，可諱含毫不自持。
次韻什邡馬主簿二首·其二
作者：陳造
朝代：宋

紛紛過眼甚螽斯，膽掉驚逢驥騄馳。
獻替付君溫省樹，朝晡還我故山芝。
荆江蜀棧聊舒嘯，卷耳思齊正採詩。
回首定傳天上信，囊荷知傍紫皇持。
次韻任解元喜雨二首·其一
作者：陳造
朝代：宋

寄語今年主雨神，當知小雨未康屯。
人心正切霶𩃱望，農事深愁晼晚春。
朽壤舊嘗封蟻穴，停雲空復疊魚鱗。
鯫生宿藴天人學，無計王前拜手陳。
次韻任解元喜雨二首·其二
作者：陳造
朝代：宋

跪奉爐香幸見憐，人言匹庶可回天。
及今一睹盆傾勢，滿意重占斗覆年。
僅息黄塵昏永晝，幾時翠羽冒中田。
此心安得頑如石，水旱豐凶付偶然。
次韻何學諭送行二首·其一
作者：陳造
朝代：宋

新詩念報答，呫囁未能書。
落筆羣英右，惟君一敵如。
窮愁疎翰墨，客路費羲舒。
延閤青冥上，摩研正望渠。
次韻何學諭送行二首·其二
作者：陳造
朝代：宋

湖山迎客棹，觸目總宜詩。
回首蓬萊近，平生汗漫期。
衰年得奇觀，往事屬懷思。
何日鴟夷去，扁舟共翠眉。
次韻何符山人二首·其一
作者：陳造
朝代：宋

門下軒裳不轉頭，何人皮底著陽秋。
獨煩客子衝泥屐，屢到衰翁聽雨樓。
從昔詩聲追正始，即今賓友驗宣州。
清篇快讀彊人意，未覺京塵厭薄游。
次韻何符山人二首·其二
作者：陳造
朝代：宋

曉看明璣下網絲，物華俱屬喜晴詩。
一詞不措重呈拙，七字鼎來當更奇。
喜鵲啅人真作意，蝸牛屏迹似知時。
湖山好處長謠去，擬赴蘇堤勝日期。
次韻余司理
作者：陳造
朝代：宋

一從荆楚役，八數昏旦星。
剸裁有瑣碎，觴詠無頻仍。
世故未焚券，官曹方治經。
客或嗤臞儒，下亦安聾丞。
過日念知己，遠方空舊朋。
持斧迺宗匠，歃血主文盟。
天瓢賸挹注，風翼困凌乘。
袖憐醉墨淄，眼爲故交青。
招此窮鄉吏，闖彼小玉京。
樽罍容吟噱，粉黛羅娉盈。
理窟領新得，詩瓢傾舊盛。
風前雕虎嘯，秋後寒蛩鳴。
六花嚴堅陣，尺箠鏖罷兵。
是翁信奇偉，小子慚奉承。
攘善悖古訓，躗言防天刑。
見推無異辭，君語吾未憑。
次韻余司理
作者：陳造
朝代：宋

名分屬我輩，那容狥多可。
勢由服勞屈，享以綦貴夥。
積水須固防，易溢不難破。
勸沮自有機，懲一警千箇。
世儒略其本，顧詳獄犴課。
彼頑工抵巇，未可援宥過。
奸名犯具分，論罪不在大。
吏姦易爲熾，士氣寧受挫。
漏網容汝輩，厚顔向此座。
新詩驚老眼，唱高信難和。
向來搏虎手，老去但慵懦。
近者勞阿買，金薤編玉唾。
此詩尤傑出，氣有江山佐。
揆予收新得，比君倍當賀。
次韻余司理路監嶽
作者：陳造
朝代：宋

入山日正烈，出山雲忽濃。
身疑潤空青，旋覺霏雨濛。
歸來坐良夜，淙瀉如崩空。
縣知焦卷地，轉眼青芃芃。
似聞移晚秧，竭蹷不暇慵。
人計故新年，已判一倍豐。
此惠究所自，無乃西山龍。
澤物龍能之，叱使則天公。
我行與雨會，僅殺顔發紅。
地上螻蟻臣，渠敢貪天功。
兩公壯藻思，表表千夫雄。
新詩猥見予，拜賜豈所蒙。
得意筆生春，狀物斤成風。
生世有如願，兼得寧易逢。
此詩自宮商，爲君絃枯桐。
準擬鷄酒社，往和擊壤翁。
次韻元卿二首·其一
作者：陳造
朝代：宋

君自才高與世疎，我頑能使此溪愚。
醫師久已肱三折，賦客枵然屋四隅。
莫道十年同好惡，相過一笑間憂虞。
胸中圭角今餘幾，詩膽由來已破觚。
次韻元卿二首·其二
作者：陳造
朝代：宋

笑携佳句又衝寒，政用消憂觴詠間。
酒賤粗能留子醉，食貧未暇慘予顔。
搜詩杜老方須藥，强項蕭生且抱關。
舊約偶耕猶念否，霜林雪竹正斕斑。
次韻劉宰
作者：陳造
朝代：宋

傾蓋回舟一再逢，向來淮左又江東。
自驚歲鑰催衰白，况說京塵踏軟紅。
吏役吾方百寮底，詩工君更古人中。
挽留重試傳杯手，得醉歌呼興未窮。
次韻劉常甫見贈二首·其一
作者：陳造
朝代：宋

重來觸目總宜詩，頗費行吟與坐思。
舊友相過有嘉惠，滿篇更喜勝前時。
連朝把玩驚飛動，萬象低摧受控持。
塵翳玉笙嗟耳冷，何人度曲顫鸞篦。
次韻劉常甫見贈二首·其二
作者：陳造
朝代：宋

筆陣平時枉計功，鈍鎚那辦突銛鋒。
灞橋雪裏嗟良苦，飯顆山頭記昔逢。
斲句自知窮有相，從人財博繆爲恭。
彭郎小隠劉郎宅，抖擻塵襟聽所從。
次韻同年諸公環碧敘同年會·其一
作者：陳造
朝代：宋

天瓢挹注拱仙官，更閲詩仙錦繡端。
離合不忘車笠誓，留傳當並畫圖看。
玄譚想有蛟龍聽，得醉仍均客主歡。
俛仰謫仙三百載，從知樂事繼今難。
次韻同年諸公環碧敘同年會·其三
作者：陳造
朝代：宋

聚首論年不計官，寥寥故事復開端。
俯容我輩輸心語，更遣時流洗眼看。
庾亮賓筵無盡興，昌黎文飲有餘歡。
舍人妙句還新樣，白雪賡酬政自難。
次韻同年諸公環碧敘同年會·其二
作者：陳造
朝代：宋

春意溫然侍上官，松醪更勸語更端。
行厨賸遣黄頭載，下客何曾白眼看。
傑在漢庭方眷注，功將周室更祗歡。
孰知末至慈恩舊，老境猶歌行路難。
次韻吳守四首·其一
作者：陳造
朝代：宋

十日陰寒此日晴，歸來趁賞大花春。
主家千斛香泉碧，却自摩挱漉酒巾。
次韻吳守四首·其三
作者：陳造
朝代：宋

莫管龍公嬾放晴，主賓笑語自生春。
不妨妃子天香面，滿壓林宗折角巾。
次韻吳守四首·其二
作者：陳造
朝代：宋

園林落粉吹香雪，魏紫姚黄獨步春。
明日插花同一醉，小閑譚麈岸綸巾。
次韻吳守四首·其四
作者：陳造
朝代：宋

當日謫仙隨鳳詔，毫端寫出禁園春。
沉香亭北人沉醉，誤認龍香在領巾。
次韻吳江陳學長送行二首·其一
作者：陳造
朝代：宋

詩人六十合恩袍，平日周庠重譽髦。
舊學堪重漢儒席，新文欲僕楚人騷。
等觀得喪心無累，飽閲豪英眼更高。
聞道青箱富嘉頌，詔音早晚召王褒。
次韻吳江陳學長送行二首·其二
作者：陳造
朝代：宋

白首詩書未亢宗，還紆墨綬揖王公。
玉堂金馬拌身外，法護僧彌且眼中。
自詭噓枯酬雅志，肯從束濕就奇功。
垂虹高士知心客，定信襟期出處同。
次韻周秀才
作者：陳造
朝代：宋

暇日枝筇對摇落，衰年悲感爲誰多。
政疎里俗有囁呫，身遠貴遊無孰何。
耐病阻陪吹帽醉，祛愁聊復擊罇歌。
詩來起我湖海興，夢逐狎鷗分白波。
次韻嚴上舍
作者：陳造
朝代：宋

待月尚思前度月，中天圓璧不留分。
即今霜氣挾靈籟，如許金波乘壞雲。
念我吳牛終喘夜，憶君冀北忽空羣。
睡魂作魔病作祟，猶頼清詩來解紛。
次韻嚴上舍讀書目昏
作者：陳造
朝代：宋

聲利營營閲蜚電，人生悲歡更幾遍。
羣兒沈迷如病酲，尚念醇醪夢酣醼。
吾儕較之唯阿爾，書淫僅逃紅綠眩。
短檠半世課蠅頭，老閲舊藏紛莫辨。
近從損讀得奇方，穩坐幽窗憩吾倦。
嚴侯著書定千載，尚向枯策求聞見。
可無一洗竇郎癡，捉筆因君拂塵硯。
次韻嚴文炳暫別歸吳門
作者：陳造
朝代：宋

白駒縶維之，君乃再歲住。
政如荷蓧翁，鷄黍止季路。
得句推敲餘，每肯向予吐。
平生識丁字，頗亦指佳處。
只今妙著述，詎云工訓故。
東陸方播和，南雲遽回顧。
似聞漢諸公，交口河東賦。
挽袖不轉頭，欻作翩鴻去。
郡舍雖舊約，侯門有晚遇。
可忘酒招携，况識棋勝負。
老景樂事稀，春意駿足騖。
無令歸驂前，怒風鏖花絮。
次韻回塗打冰欲遵陸
作者：陳造
朝代：宋

轉頭風日破堅冰，未用穿危冒滑行。
瀚海無波聊整棹，陽春有脚莫論程。
詩情動處髭頻撚，使事閒時酒細傾。
馮問逢迎黄髮叟，里間歡意爲誰生。
次韻寄汪教授二首·其一
作者：陳造
朝代：宋

友賢端許寫中懷，千丈孤標十倍才。
黄絹舊知儒業富，黑頭寧受歲華催。
筆囊小却司盤誥，鼎實終期薦傅梅。
指日元侯矕龍衮，未容文學久低回。
次韻寄汪教授二首·其二
作者：陳造
朝代：宋

客路何人起病懷，論交今得謫仙才。
每當玉麈玄譚勝，不問銅壺漏箭催。
魯泮舊常烹瓠葉，廣平聊復賦江梅。
揆予儻可陪英軌，莫向詩筒靳往回。
次韻寄王帥屬
作者：陳造
朝代：宋

才華奔逸可能追，我識王郎自壯時。
酒處每看鯨吸海，書成還想墨爲池。
窮交徒自憐東野，孰看于今敬道兒。
莫靳詩筒數還往，人生何處不兒嬉。
次韻寄葉進卿
作者：陳造
朝代：宋

回車記我君能賢，席門忽下鳬背僊。
參辰相避徒自惜，但有妙語邦人傳。
阿戎齒錄雖牽聯，陸沈父書如縛禪。
題鳳不寘嵇喜下，殺鷄容羞季路前。
才名放君一頭出，高山可仰井用汲。
小兒弄筆不及嗔，顧捐鄭璞收和璧。
作十日飲當有時，岸花水芝皆可詩。
祗憂老氣不復振，挑大國楚提偏師。
次韻寄陳主管
作者：陳造
朝代：宋

軺軿七十曉相追，記得張園敘拜時。
香襯蕙蘭來北里，雲隨笙鶴燕仇池。
朋簪重盍寧人力，貧仕居卑聽化兒。
祇冀幕蓮分靫菂，詩壇棋社與閑嬉。
次韻小閤
作者：陳造
朝代：宋

聞道委蛇地，金虬自炷香。
心雖便靜默，時恐後騫翔。
物外貯春色，人間占夜光。
定誰傳句法，俗骨點玄霜。
次韻常倅俞君任二首·其一
作者：陳造
朝代：宋

匆匆同醉記前年，客路重逢亦偶然。
理窟扣君彌入域，生涯憐我欠加鞭。
了知富貴難投足，共約歸來徑息肩。
舊欲將雛卜鄰去，未應須辦十牛田。
次韻常倅俞君任二首·其二
作者：陳造
朝代：宋

與君顔面各臨年，同滯江湖恐不然。
虎兕向來甘曠野，驊騮寧復待揮鞭。
政成合進凌霄步，客裏猶擡斲句肩。
人品國華君可仰，豈應學我賦歸田。
次韻常熟感舊
作者：陳造
朝代：宋

詩囊隨處紀山川，古縣繁雄更海邊。
按節將春巡甲壘，循陔回首記丁年。
綵衣尚念親三釜，芝檢終當歲九遷。
移孝爲忠賢聖事，期公迄反汶陽田。
次韻張丞
作者：陳造
朝代：宋

官上絕無歌酒樂，堆豗了事孰非癡。
開樽良省纏頭費，却有新章贈雪兒。
次韻張丞
作者：陳造
朝代：宋

政平民安之，不在書上考。
君看道傍樗，蒼雲蔭合抱。
明時話英躔，佳氣指蓬島。
孰知嵌巖幽，乃韞希代寶。
張侯儒而吏，笞箠環臺皁。
政聲載輿論，文價動諸老。
學富食猶貧，志堅進不早。
即今紫霄人，豈必皆橫草。
亦知名煒燁，曾上薦士表。
靜女家無媒，深閨自媚好。
胡寧倚昌丰，濃抹且淡掃。
會看邢娥前，妬婦付絕倒。
次韻張丞
作者：陳造
朝代：宋

邦人邑吏總堪憐，茶供爐熏共籲天。
占雨幾孤霞粲曉，望霓何啻日爲年。
翻黄已熟村村麥，平淥行看處處田。
擬倩龍公作霖手，更煩終惠息頭燃。
次韻張丞·其一
作者：陳造
朝代：宋

縣人燈夕舊嘗看，夜敞窗扉曉不關。
勝賞繼應追俗尚，晴暉巧與破天慳。
招邀便擬日復日，容易遽吟山上山。
更乞紫姑豐樂語，爲添喜色到顔間。
次韻張丞·其二
作者：陳造
朝代：宋

長日官曹迄未閑，佳辰一笑頗相關。
萬情同樂那容失，四者來并每坐慳。
歌酒恐孤燈市月，烟霏猶曀海門山。
龍公可復會事發，汛掃陰霾彈指間。
次韻張丞二首·其一
作者：陳造
朝代：宋

夫君腹笥盡奇謀，每叩談鋒聽不休。
誦賦久嗟無此作，薦賢端合拔其尤。
小遲榮路觀掀趠，聊爲同寮蓋謬悠。
政恐諸公有推挽，平時果藝仰由求。
次韻張丞二首·其二
作者：陳造
朝代：宋

槁梧閑據自沈吟，投老真成負此心。
酒沃渴鯨悲事往，官隨跛鼈笑吾今。
進爲終愧周人朴，歸去曾無陸子金。
尚頼君詩慰牢落，時清聾聵發純音。
次韻張丞月試士人
作者：陳造
朝代：宋

居有齋庖教有官，諸生肯復計安閑。
充庭數貢知非遠，造物于人本不慳。
思苦得無金注拙，眼明終眩錦花斑。
自憐慣秉雌黄筆，案牘如今拄屋山。
次韻張司戶·其一
作者：陳造
朝代：宋

橘頌精靈雜遠遊，如君信是古詩流。
吳門肯問鱸魚鱠，東武當營燕子樓。
有底揮毫挾風雨，定知貯腹盡陽秋。
即看珥筆鴛鸞右，莫漫江城詫狎鷗。
次韻張司戶·其二
作者：陳造
朝代：宋

他日猶能說宦遊，老禁多病厭漂流。
近臨西蜀窺鮫室，舊傍東溟看蜃樓。
歸計已嗟霜蟹晚，吟聲閑伴候蟲秋。
塵冠徑欲留神武，萬頃蒼茫漾白鷗。
次韻張守三首·其一
作者：陳造
朝代：宋

頻歲中田苦螟螣，爲渠秉畀作豐年。
只今鼠子誅求地，巷議街談一粲然。
次韻張守三首·其三
作者：陳造
朝代：宋

虐天子子是無天，謫一何妨惠億千。
聞道蝎中猶滑渙，可偕五細尚窮邊。
次韻張守三首·其二
作者：陳造
朝代：宋

平時漫詫跳梁去，末勢寧逃死棄如。
但遣鯨鯢絕吞噬，茫洋春澤盡嘉魚。
次韻張守不欺堂
作者：陳造
朝代：宋

使君古醇儒，內視保良貴。
芸芸鏡中影，了莫遁情僞。
賦芧豈至術，機灌彼誰子。
退食一堂間，百事反諸己。
床敷但詩卷，庭砌亦屐齒。
洞洞靈府閑，拳拳聖言畏。
獨傳迂叟印，不作俯仰愧。
何當拾級前，拱坐商略是。
謦咳付元城，歸詠如闕里。
從俗倦執熱，得意風雨會。
次韻張守仲思食車螯
作者：陳造
朝代：宋

斤除介甲更加鞭，雋永豐腴舊所便。
蟶弟蛤兄從倚市，車公酒處信光前。
次韻張守勸耕二首·其一
作者：陳造
朝代：宋

吾徒一笑似關天，離合胡寧付偶然。
夢境萍蓬渺雲水，舊遊花柳更風煙。
交情繾綣今猶昔，妙句傳抄喜欲顛。
廷尉歸須結襪客，爲公飽飯計留年。
次韻張守勸耕二首·其二
作者：陳造
朝代：宋

三揖清揚歲兩更，煩公倒屣費逢迎。
抽簪仕籍心彌厲，撰屨詞壇計欲成。
西洛况聞高紙價，蘇州從昔擅詩聲。
拙衰枉作登龍客，領略玄譚自阿平。
次韻張守勸農·其一
作者：陳造
朝代：宋

東郊春好近清明，小隊相羊爲省耕。
扶路人歸皆喜色，應時雷殷亦和聲。
不妨密雨催花放，有底屯雲妬月盈。
遥想一尊同客夜，燭花未剪已詩成。
次韻張守勸農·其二
作者：陳造
朝代：宋

眼向囊書老不明，合遵寬教事農耕。
雨餘驟變菖條綠，曉起欣聆布穀聲。
譚笑俾民無死徙，豐凶轉手有虛盈。
衰翁倍荷殷勤意，緘致無非翠織成。
次韻張守勸農二首·其一
作者：陳造
朝代：宋

傳聞載酒西郊曉，迎候前旌擁老農。
賢守承宣先勸課，太平風俗見聲容。
官堤烟樹紆紅纈，沙岸風蒲裊紫茸。
想憩凝香倒囊錦，銀鉤側理疊千重。
次韻張守勸農二首·其二
作者：陳造
朝代：宋

競簉行軒親色笑，教條初不作風霜。
爲公醉德仍醇酎，惠我溫言亦報章。
重見桐鄉敬朱邑，不須畏壘詫庚桑。
受廛定許休吾老，已戒諸雛計裹糧。
次韻張守四首·其一
作者：陳造
朝代：宋

畫舫前頭碧湛空，晴雲低影更溶溶。
橫陳景物無央數，盡獻詩翁阿堵中。
次韻張守四首·其三
作者：陳造
朝代：宋

舟凌清泚轉彎環，立鷺馴鷗拱挹間。
還憶苕溪聽鳴櫓，歸來清夢定家山。
次韻張守四首·其二
作者：陳造
朝代：宋

新詩囊錦墮春窗，旋炷銅爐百和香。
試握毛錐支勁敵，獨憐赤手强扶瘡。
次韻張守四首·其四
作者：陳造
朝代：宋

葱青嘉樹被平崗，素艷丹葩半在亡。
安得芳春并好客，一時難老倚玄霜。
次韻張守垂虹小駐
作者：陳造
朝代：宋

聞道垂虹舒遠目，江波浩蕩江天晴。
江城竹馬待已久，未妨小寒鷗鷺盟。
郡民憔嗟歲不熟，丈夫慨慷志在行。
盛時陳力要接淅，遮莫常譚嗤老生。
次韻張守塗中生日
作者：陳造
朝代：宋

諸雛稱壽紀桑蓬，此會頻年客路逢。
撫事祗令傷急景，持盃隨分發衰容。
心緣羈旅長多遻，情爲思親政復鍾。
更惜齊眉舊蘭友，今春觴詠斷相從。
次韻張守塗中逢節二首·其一
作者：陳造
朝代：宋

塗中歲遒盡，江影暮澄凝。
柏酒惟宗武，河梁似李陵。
問津田叟傲，捩柂長年能。
繫纜纔沙觜，人家已上燈。
次韻張守塗中逢節二首·其二
作者：陳造
朝代：宋

賞心仍令節，十事九相違。
老境家猶遠，愁城日合圍。
客塗君尚嘆，世路我知非。
羨殺鄉居子，耕梁木葉衣。
次韻張守妻閔忌
作者：陳造
朝代：宋

萊妻魂逝不容招，敢問何方處寂寥。
老去更堪聽薤露，病來久不近金蕉。
聲摇夜夢蛩相弔，垢翳篝衣雨輒潮。
細讀君詩重悽惋，隠侯膚骨不勝銷。
次韻張守惠山
作者：陳造
朝代：宋

詩伯心如水，熊轓再護邊。
教條父老舞，姓字裔夷傳。
客到牽鈴索，詩成仰屋椽。
平吞雲夢澤，聊酌隠之泉。
次韻張守曉起
作者：陳造
朝代：宋

客亭移枕待殘更，起趁鄰鷄第二聲。
了了每添新悟解，營營無復舊心情。
興來命酒禁詩瘦，老去衰容怯鏡明。
况是杏花濃露曉，不應蒙被問春晴。
次韻張守泛春亭
作者：陳造
朝代：宋

小退鈴齋復此亭，自公喜色更津津。
再紆皇眷分憂寄，坐鎮江城與物春。
長日雍容少公事，共誰談笑作詩人。
撚髭慣厠分題客，元亮柴車已命巾。
次韻張守王勉夫二首·其一
作者：陳造
朝代：宋

兩雋詩聲敢重輕，蒼山對峙大川傾。
形爲幼眇無遺恨，有入題評莫遁情。
未許曹劉夸獨步，不應邾莒合逃盟。
清篇讀罷重看鏡，似覺青絲鬢脚生。
次韻張守王勉夫二首·其二
作者：陳造
朝代：宋

世味平時蟲臂輕，獨留意氣與君傾。
向來繾綣資磨玷，擬話分携已愴情。
盛際功名方策足，他年車笠肯渝盟。
漢廷取重張廷尉，可待區區結襪生。
次韻張守與潤守總卿詩四首·其一
作者：陳造
朝代：宋

天階玉作筍，此地合垂紳。
尚戒專城馭，虛逢籲俊辰。
公方閲竹馬，名已薦楓宸。
政恐經綸去，諸公拱後塵。
次韻張守與潤守總卿詩四首·其三
作者：陳造
朝代：宋

殘年仍舊學，平日亦新書。
酒渴今司馬，巖棲昔幼輿。
夢無三字拜，家有五車儲。
但諗催詩燭，吾衰冀少徐。
次韻張守與潤守總卿詩四首·其二
作者：陳造
朝代：宋

漁樵送晚景，天地著陳人。
澗底離奇幹，人間浩蕩春。
峨冠纔識字，何策可資身。
不擬千言賦，忉忉慁大鈞。
次韻張守與潤守總卿詩四首·其四
作者：陳造
朝代：宋

向我能忘勢，張侯却甚真。
頻分代舍飯，遣濯客裾塵。
長日無知己，因君愛此身。
可須砭劑力，振臂起漳濱。
次韻張守赴真州辭家
作者：陳造
朝代：宋

爭引依風領，須公布惠慈。
深恩手摩拊，數計月盈虧。
歲事方援溺，情親更語離。
來時鴈天闊，觸目總宜詩。
次韻張守遊趙園
作者：陳造
朝代：宋

躬挽慈輿訪小園，徑𣂏和氣滿壺天。
微風會意祛輕暑，紅藥多情駐晚妍。
欬唾生春見能事，平反供笑掩前賢。
奉親得句無窮樂，不學狂生卧酒船。
次韻張守阻冰
作者：陳造
朝代：宋

清篇方鼎來，强韻不可柰。
膽掉久未定，如守上瀧柂。
渾厚出綺麗，平談含頓挫。
正始嘆不嗣，黄初君突過。
想當舟陷泥，勢若右旋磨。
河神要好句，待君顔一破。
我行阻重壩，倍費客炊火。
邗溝塵欲揚，人步溝尾汊。
一雨濯旱枯，此惠誰所假。
生世天不人，孰者可弔賀。
次韻張德恭主簿二首·其一
作者：陳造
朝代：宋

一日乘閑燕畫樓，連宵飛夢只樓頭。
掾郎談麈驚飛雹，公子吟毫漲怒流。
歸去定誰扶下馬，重來有約屬馴鷗。
可堪風雨妨人樂，却向盧家訪莫愁。
次韻張德恭主簿二首·其二
作者：陳造
朝代：宋

漢南獨步有登樓，肯爲衰翁吟掉頭。
價比連城容品裁，句專八米見風流。
生涯枯澤鳴饑鶴，老去驚波蕩白鷗。
當念飯山人似削，撩人更遣耐新愁。
次韻張直閤避暑
作者：陳造
朝代：宋

紅榴照眼笋穿階，峭閤登臨快此來。
浄境祛煩仍客共，醉鄉逃暑更書催。
庭陰碎喜風頭動，虹影明看雨脚回。
萬事屏除詩債迫，此心抖擻未容灰。
次韻張秀才
作者：陳造
朝代：宋

風前病眼如挾沙，蕭蕭兩鬢吹蒼華。
翩然一馬度平楚，時見碧溜浮梅花。
胡蝶蘧蘧恐非夢，乾鵲角角營其家。
哦君新詩念鄉國，鴈字一行天際斜。
次韻張秀才雪
作者：陳造
朝代：宋

可是春皇吝物華，羣仙剪水作奇葩。
壺中天地渾糜玉，風處園林盡勒花。
宿火煖寒聊榾柮，夜光落手忽驚嗟。
忍饑遽擬搜詩謝，何異空腸更飲茶。
次韻張秀才題汪叔量挹秀亭·其一
作者：陳造
朝代：宋

清江如玦山如環，主人胸次自江山。
寰中秀氣困豪取，著亭杳靄空濛間。
碧浪明邊帆影遠，暖風香裏林花晚。
市聲隠地了不聞，貪看霏煙抹層巘。
青山隠吏鬚已霜，带寬未用憐東陽。
每來亭上小箕踞，傲睨山色挹江光。
一樽從君多暇日，更誦清詩綠人髮。
絕勝九衢塵霧中，金印纍纍客牢石。
次韻張秀才題汪叔量挹秀亭·其二
作者：陳造
朝代：宋

清遊如省隔世環，身繫組綬心溪山。
此亭攫踞山水上，羨君脫屣塵埃間。
不應室邇嗟人遠，時上風煙慰衰晚。
怳如坐我天姥傍，長嘯持杯揖雲巘。
張侯清吟句挾霜，肯因聞笛賦山陽。
空青染袂醉頹玉，笑人簿領閲流光。
誅茅結鄰約他日，會映軒窗晞禿髮。
徑從兩君賦歸來，何須官滿六百石。
次韻彭景貺
作者：陳造
朝代：宋

紫燕穿簾若有求，爲人端作置書郵。
詩翁別後猶能酒，妄尉歸來亦未侯。
江閤香溫留語笑，花樓月好記從游。
即今滿眼悲凉意，投老寧禁此段愁。
次韻彭景貺
作者：陳造
朝代：宋

鳩杖隨身去，鄉園得自娛。
紅鮮終日有，俗物向來無。
酒所揮椽筆，風前據槁梧。
逢人休舉似，兒輩笑吾徒。
次韻徐監嶽四首·其一
作者：陳造
朝代：宋

文字挽回正始音，如君豈合安家林。
干祿不作次且嘆，讀書方競分寸陰。
斯人與室幸孔邇，有底尋丈能汲深。
兩詩竟得摩老眼，慰我饑渴他年心。
次韻徐監嶽四首·其三
作者：陳造
朝代：宋

湖間波聲環珮音，湖上遊子紛如林。
坐窗日夢舊遊處，屯雲重霧專積陰。
凄風剝香梅塢滑，輕煙暝翠松行深。
畫船載酒年少事，老不耐閑猶此心。
次韻徐監嶽四首·其二
作者：陳造
朝代：宋

落落過眼誰知音，故山檜枝森碧林。
白鷗盟堅不待歃，豈應辟影忘息陰。
末路功名夢已斷，生平丘壑情自深。
素琴濁酒般礴地，頗領淵明千載心。
次韻徐監嶽四首·其四
作者：陳造
朝代：宋

抱枝山鳥雖好音，未放紅糝黏青林。
東風一掃寒雨盡，羲馭明晦雲移陰。
嶝嶺熹晴亂屏合，漣漪湛淥半篙深。
翩躚舟子得我羨，笑傲山影眠波心。
次韻徐秀才十首·其一
作者：陳造
朝代：宋

冷官卧漳濱，書奩漫棲埃。
餐魚芼瓠葉，局縮養不才。
窮鬼不受送，與君作陳雷。
將軍視將浼，夫豈餽無臺。
次韻徐秀才十首·其一〇
作者：陳造
朝代：宋

堂笑伊優登，米笑侏儒索。
見笑與笑人，等可付束閤。
從俗心易波，矚理眼無膜。
但求種秫田，歸療酒腸涸。
次韻徐秀才十首·其七
作者：陳造
朝代：宋

鈎妙如悟禪，去瑕等居讎。
學詩得是法，善刀無全牛。
脫手希代珍，願子毋輕投。
衮衮譚項斯，愧非古人儔。
次韻徐秀才十首·其三
作者：陳造
朝代：宋

向來孟浩然，醉眼高宇宙。
清詩落京師，蘇李欲束咮。
蔗隴槎頭鯿，未覺黄金富。
纖鈎餌蝦蠅，但取浮陽嗅。
次韻徐秀才十首·其九
作者：陳造
朝代：宋

釣湖鱠紅鱗，斸山飯黄獨。
書生甘若飴，八珍不在目。
出處有餘裕，贔屭營寸祿。
一舟指三徑，不遠儻許復。
次韻徐秀才十首·其二
作者：陳造
朝代：宋

杜陵將詩壇，受歃湊多士。
黄陳大其傳，券契密付委。
徐君萬卷腹，詩作風雷起。
春秋富有餘，著眼置餘子。
次韻徐秀才十首·其五
作者：陳造
朝代：宋

毅毅挂榻翁，孺子來如家。
長安聚蚊兒，車馬紛囂譁。
裔孫會兩窮，韶顔映蒼華。
長嘯敘孔李，驚翻籬角鴉。
次韻徐秀才十首·其八
作者：陳造
朝代：宋

閲世難衣食，眼中子能賢。
萬像入吟筆，摹寫皆其天。
蹇孑我荒學，一字不蘄傳。
子家文章錄，得書或牽聯。
次韻徐秀才十首·其六
作者：陳造
朝代：宋

霄霏上冥鴻，山霧卧文豹。
餓鴟嚇腐鼠，啄啄詫飛趠。
吾徒爲己學，欣慼置不校。
小草或遠志，詭遇乃近效。
次韻徐秀才十首·其四
作者：陳造
朝代：宋

翕赫公侯門，下客亦方聞。
慘澹埃𡏖地，高賢絕通津。
蠹書分此老，華國須奇文。
渠觀有旁招，子行當冠軍。
次韻戰艦
作者：陳造
朝代：宋

下瀨千艘舊擅名，漢家虓將况飛英。
呼韓款渭人胥後，小耿平齊事竟成。
擊楫定無違廟算，覆盂端有奠神京。
聖君動靜天人合，持滿何妨亦定傾。
次韻招飯不赴
作者：陳造
朝代：宋

吏能儒業實慙名，晚喜論交蓋代英。
千里久勞魂夢往，一歡猶阻咄嗟成。
粲花論勝違頻聽，擊鉢詩工况莫京。
別後槱溪縈望眼，此心川水漫東傾。
次韻方秘正·其一
作者：陳造
朝代：宋

靜女無媒未易昏，幽人樂地但琴樽。
詩聲况自推侯喜，牆仞懸知陋叔孫。
拜手行申不敏謝，慕賢正黯索居魂。
拘拘泄柳非君匹，老子來時肯閉門。
次韻方秘正·其二
作者：陳造
朝代：宋

小窗危坐正凝愁，詩客華編肯見投。
明月拜嘉千斛賜，清風分送一襟秋。
路迷端倚司南駕，金換還隨過海舟。
誇與湖山須快讀，湧金門外倚曾樓。
次韻早春
作者：陳造
朝代：宋

良辰邀醉得錢無，雪後郊原翠欲鋪。
無力晚風摇柳線，有情新日養花膚。
尋芳擬貸愁邊意，照水還驚病後臞。
春到祇思爲圃樂，賸移杞菊種鷄蘇。
次韻朱秀才二首·其一
作者：陳造
朝代：宋

蕭齋愁興倩誰寬，籠鶴昂霄顧羽翰。
自昔詩深知武諤，肯辭雨濕過蘇端。
心期落落空軒豁，世事悠悠拙控摶。
正枕誦君悲壯語，夢隨飛將躡鞮汗。
次韻朱秀才二首·其二
作者：陳造
朝代：宋

儒冠林立更鴻生，經倚菑畬道可耕。
便合摘髭書桂籍，未須擁鼻避時名。
似聞眕夢成三耳，會見驚人取一鳴。
講易露門誰第一，佇君重席振家聲。
次韻朱萬卿五首·其一
作者：陳造
朝代：宋

陳雷好賓主，亹亹各風流。
末座仍枚叟，捐金得莫愁。
濃歡兼卜夜，暇日頼銷憂。
近按梁州譜，何妨一再謳。
次韻朱萬卿五首·其三
作者：陳造
朝代：宋

彼姝綠窗子，歐靚亦其流。
裙衩何因瘦，眉梢不貯愁。
唾花新得意，庭草共忘憂。
雌鳳求凰曲，人前莫誤謳。
次韻朱萬卿五首·其二
作者：陳造
朝代：宋

風義陶朱裔，斗南無此流。
懸知禁厨臠，不賦畔牢愁。
筆落無千載，談間散百憂。
盡抄新樂府，惜欠雪兒謳。
次韻朱萬卿五首·其五
作者：陳造
朝代：宋

平時歌酒伴，雲散與風流。
白髮潘懷縣，青衫許散愁。
生憐自謀拙，人謂不堪憂。
只擬江湖去，狂吟和棹謳。
次韻朱萬卿五首·其四
作者：陳造
朝代：宋

一雨動三日，溝塍皆怒流。
風凉欺酒力，喜色寄詩愁。
不待桑林禱，俄寬杞國憂。
豐登知有象，滿聽載塗謳。
次韻朱解元雪
作者：陳造
朝代：宋

掉頭取別未經旬，已積胸中幾斛塵。
密雪忽明銀海夜，端憂空負玉花春。
筆驅和氣君何健，囊致新詩我未貧。
勝日兔園當有賦，可能客右欠斯人。
次韻朱通判嚴上舍·其一
作者：陳造
朝代：宋

蜀莊漂泊闔閭城，獨向陶朱意氣傾。
詩寫閑情易爲好，雨鏖炎暑欲爭清。
居同蟻穴晴猶閉，歸笑鳩巢老未營。
久擬投君渠保社，援毫空復可憐生。
次韻朱通判嚴上舍·其三
作者：陳造
朝代：宋

萬手抄詩遍洛城，老懷可但向來傾。
采菱白雪方迭奏，蜚雨曉風相與清。
價重欲輸和氏璧，令嚴誰犯伏波營。
即今貂尾那容續，更判工夫費此生。
次韻朱通判嚴上舍·其二
作者：陳造
朝代：宋

君家名酒壓吳城，肯向時流取次傾。
篘玉誰今窺正色，班荆渠定賞真清。
雙壺問字寧能許，一醉留賓不辦營。
莫惜驅車餉元亮，須防結襪要王生。
次韻朱通判嚴上舍·其四
作者：陳造
朝代：宋

子元才望未專城，玉面醪敷且細傾。
寵辱盡捐身外事，醺酣聊樂聖之清。
分甘亦復憐吾老，飲濕終慙不自營。
歸去須君傳此法，秫田百畝便平生。
次韻李壽卿明府憶梅·其一
作者：陳造
朝代：宋

不分無花空折枝，探梅要趁未紛披。
憶常月地携笻去，似許風裳倚竹時。
莊蝶認香憐夢短，墨君寫影竟誰欺。
故人底事江南北，驛使來時僅好詩。
次韻李壽卿明府憶梅·其二
作者：陳造
朝代：宋

炯若橫陳耐凍枝，清篇細讀更重披。
即令扶病揩塵硯，痛憶尋芳載酒時。
政使雪霙來眼底，却愁霜鬢被花欺。
暗香疎影君能事，何處羈人敢語詩。
次韻林子長
作者：陳造
朝代：宋

詩壇舊同歃，攀附不無因。
攬轡今膚使，回轅記老身。
雲泥知已隔，譚笑尚容親。
不記棋前酒，當時定幾巡。
次韻林子長一首
作者：陳造
朝代：宋

使華不袖生春手，絳老泥塗亦使年。
病後隠淪甘甫里，向來魂夢頗祁連。
受廛已傍鄉三老，對客還矜我二天。
處士一星君漫記，會揚光彩映台躔。
次韻林子長計使
作者：陳造
朝代：宋

林侯上州麾，便飫大官飯。
左淮魚稻供，顧肯回一眄。
待人均待士，樂易屏崖岸。
懸知訖民庸，功倍而事半。
淮鄉舊樂土，兼有齊俗緩。
頃來南北雜，頗復煩城旦。
要須禁奪攘，立可息愁嘆。
爲公泚銀筆，攘袂歌粲晏。
次韻林郎中相送北歸
作者：陳造
朝代：宋

銖兩作低昂，舉世皆此心。
羨君松柏操，不受霜雪侵。
向來車笠誓，歲寒迄能尋。
骯髒吾何取，振拔意彌深。
天才有賢否，宦路岐昇沈。
鼎貴聽新渥，疊來當好音。
我草賀緘處，碧溪映青林。
祝公小婆娑，未宜輕分陰。
次韻林郎中龔宗簿
作者：陳造
朝代：宋

散人擁書茅屋底，祇合下澤居鄉里。
浪指青冥期策足，端復滄浪規洗耳。
林侯坐分韓席半，龔侯天才寧習慣。
瓢酌天漿泰紫傍，峩峩貝闕連蜚觀。
名位顧肯卑微休，兩傑未易今世求。
老子志願一丘壑，鷦鵬彼此消遥遊。
清篇駢來真好在，誰云物理莫兩大。
捧心血指不得辭，門外長須翹足待。
次韻梁廣文重午弔古·其一
作者：陳造
朝代：宋

去年重午飲酒歸，賡歌酬酢無俗子。
今年重午約同飲，更向詩人閲詩史。
平生玩物遊戲爾，把酒孰知情所寄。
交朋徑略形體中，嗜好本非杯勺裏。
自昔騷人吟九辯，亦知令尹安三已。
宗英分嚴君恩重，一身摧折財稊米。
空遺楚俗千古哀，沈菰鼓鷁喧江涘。
屬世休明偕五細，尚論取友吾謝此。
但製荷裳扈明月，無復凄風起蘋芷。
明日菖盤薦急觴，容我客間先坐寐。
君來何止四者并，九室之春賤如水。
次韻梁廣文重午弔古·其二
作者：陳造
朝代：宋

菰粽蘸蜜綵作絲，竹萌尚籜榴未子。
官居端午不可孤，小却文移謝胥史。
酒社切戒屐聲疎，詩郵莫漫奚奴寄。
與君相望淮南北，宦遊適偕亂山裏。
老紆章紱我不稱，路指雲霄君未已。
相期玳席醉九室，先向花牋驚八米。
自昔詞源浩千頃，粗許老子窺涯涘。
明朝酒罷詫里閭，頗嘗見客今有此。
古人獨醒怨不逢，時搴葹薋棄蘅芷。
吏隠顧竊詩酒樂，自公委蛇容食寐。
一歡况復酬佳節，豪飲當觀建瓴水。
次韻梁教授
作者：陳造
朝代：宋

一代司馬公，山立皋稷後。
聲名竦華夷，所樂在五畝。
著書不止陵左班，措世治平嘉祐間。
不欺之學誰與嗣，元城逸駕君獨攀。
秀野之堂新斷手，儼如拱侍公左右。
扁榜結字吾何取，顧使與堂傳永久。
斯邕古篆學未成，鍾王石經空典刑。
向來玩碑一再宿，怒猊渴驥慚舊評。
柴車爭道乏妙領，畫沙之錐猶露穎。
閉門柿葉徒滿屋，竟使吳霜颯垂頸。
潮乎相逢奈老何，妙語愛君金叵羅。
及君未中元祐科，深衣容我時相過。
次韻梁教章宰喜雪·其一
作者：陳造
朝代：宋

袖手飛雪前，徒有風雅渴。
久親無言子，此興今莫遏。
兩君壯藻思，詩柄專殺活。
可須龍伯睡，驪珠乃平奪。
長翁久荒廢，坐受兒女聒。
愁城正合圍，醉鄉况禁謁。
詩來起我敬，一嫡眇衆孽。
此雪更此詩，清晤乃細閲。
晶熒盤走圓，便旋玉爲屑。
汛掃無惡氛，肯綮有妙割。
解頤得匡鼎，和羹本商說。
技癢吐復吞，正恐誚燕說。
山城僧舍似，休務况佳節。
可疎觸寒過，一笑卷蕉葉。
作詩供捧腹，巴唱酬白雪。
次韻梁教章宰喜雪·其三
作者：陳造
朝代：宋

平時豪飲興，人議老羌渴。
駿蹄就康莊，中有谿澗遏。
俛仰三十年，僅作扶病活。
樂事生無幾，造物忍見奪。
謝安晚多感，正頼簫鼓聒。
胡姬賣酒地，緬想不容謁。
即今少年夢，尚苦法士孽。
兩君詩酒豪，將壇最閥閲。
左顧得投轄，勝譚看吐屑。
雪天僕爲更，盤飯鮮粗割。
共憐后山窮，塊處但禪說。
一飽共此客，矜向鄰里說。
問疾不厭頻，他費尚可節。
官塗計離合，江海浮一葉。
別期後歸燕，光陰等消雪。
次韻梁教章宰喜雪·其二
作者：陳造
朝代：宋

窮臘缺膏潤，何異客病渴。
龍伯供雪事，落勢不受遏。
繽紛一再餘，旋報焦卷活。
去年痛無年，回首氣尚奪。
流亡何紛紛，哀訴良聒聒。
爲民倒陳紅，擬效叫閽謁。
繡衣肉骨手，大帚掃妖孽。
貸金今可償，復許歲再閲。
秦越作肥瘠，德人終不屑。
協氣非挽回，何以救方割。
想聞三白訊，把酒顔爲說。
嗣歲屈指計，老農聚頭說。
團欒飽餠飥，市鬻追時節。
忍思狼狽初，草木茹根葉。
苦樂倚伏間，此耻幸一雪。
次韻楊宰
作者：陳造
朝代：宋

君方總轡冒塵沙，我亦青燈未著花。
縣宰憂民暇黔突，道人有飯即爲家。
倦溫村釀萁火暗，笑撚吟髭風帽斜。
等有灞陵橋上興，不妨頻著小詩誇。
次韻楊宰
作者：陳造
朝代：宋

我方獺髓療蜂腰，渠自才華蓋代豪。
州掾聊容養文豹，玉音催去踏金鼇。
聯芳君亦花封最，雙峙人推玉筍高。
看即提衡霄漢上，得無交口話啼號。
次韻楊宰
作者：陳造
朝代：宋

有薪尚濕惡，有穀未舂簸。
病客正牢落，急雪忽蜚墮。
枵腹亟問炊，曲身可欠火。
簷隙納璀璨，座隅紛碎瑣。
繽漂纔一瞬，彌滿已四野。
慨念菜茹農，負愧吾顔赭。
人同忍朝饑，神亦輟秋社。
吾村劣收穫，猶幸了眼下。
嗷嗷聞見間，久已絕貸假。
何人發陳紅，倚待由也果。
次韻楊宰
作者：陳造
朝代：宋

淮俗日就薄，識者頗借憂。
天變不徒然，旱暵將誰尤。
日來聞見同，比屋聲悲愀。
令君不鄙夷，疋馬走道周。
似聞疄隴間，蟄蟄霰雨稠。
課功撲燎餘，準粟秉庾收。
一斃迺百孳，皁堅肥螟蟊。
服勞豈容已，善後良未謀。
即君論才諝，爲邦似求由。
佩蘭扈玄蘺，所向多暗投。
世賢劉係宗，芥視東家丘。
方將解倒垂，未遑賦歸休。
橫前觴深淵，君其萬斛舟。
願天開老眼，一雨洗歎愁。
旄倪飫菽粟，羈罷安田疇。
探丸等和扁，沈痾灑然瘳。
我亦民之一，擔石略不留。
遭罹本自致，未敢忘反求。
詩來念賢勞，效顰聊殺羞。
孰視援溺手，不計輸幾籌。
次韻楊宰
作者：陳造
朝代：宋

頭顱敢意封戶牖，飲處往往推祭酒。
宜人珍果亦鼎來，把杯未省嗟不偶。
拳栗御棗玉山奇，南北氣殊仍地醜。
少日詩人鱠鯨興，莫年醉客持螯手。
令君未負將軍腹，襞積琅玕向誰剖。
三珍薦槃侑從事，翛然徑訪無何有。
詩來可但落饞涎，萬卷更慙王季友。
次韻楊宰二首·其一
作者：陳造
朝代：宋

早緣官事坐兒癡，晚悟騷人賦汩泥。
耐病久閑金騕褭，扶衰時近玉東西。
詞場尚友心終在，詩力逢君價自低。
欲試成風須妙質，莫懷章甫問雕題。
次韻楊宰二首·其二
作者：陳造
朝代：宋

五斗寧辭小折腰，簿書那久困才豪。
得無貍豹驚雕虎，妙有鉤絲掣巨鼇。
詩就鼎來宮錦腸，閑中眼與楚雲高。
橫陳景物無央數，付子秋崖萬竅號。
次韻楊宰公田道上
作者：陳造
朝代：宋

人有褰裳去，時閑野渡舟。
知君問彫瘵，隨處訪深幽。
歲事方關念，村醪不破憂。
貰租仍己責，或可繼前脩。
次韻楊宰凌霄花
作者：陳造
朝代：宋

高花笑屬賦花人，花自鮮明筆有神。
可惜人間兩清絕，不教媚嫵對閑身。
次韻楊宰宿北阿
作者：陳造
朝代：宋

寒事崢嶸念解携，芳樽憶共拆紅泥。
郵筒空有詩相續，夫子東歸我復西。
剌剌掀林朔風駛，沈沈閤雪晚雲低。
巴歌擬報陽春贈，未敢從人索品題。
次韻楊宰宿田家
作者：陳造
朝代：宋

雪曉烏驚矯，無風葉自零。
人家住莽蒼，徑柏挺寒青。
千載猶歸鶴，三生省病僧。
脾虛眼多眚，更比向來增。
次韻楊宰對雪有感
作者：陳造
朝代：宋

生世波上舟，高下隨掀簸。
樓閣或藩溷，風花聽飛墮。
榮利計圭黍，光陰付膏火。
胡不養弘大，而顧蹈嵬瑣。
君看前宵雪，積玉曉覆野。
朝陽麗山川，湛碧仍眩赭。
簿書辦官事，酒炙趁村社。
長翁取意適，吾策未云下。
優服作貴賤，觀傍了真假。
平生招隠詩，尋盟逮今果。
次韻楊宰思庭竹
作者：陳造
朝代：宋

數尋脆碧裊輕陰，歲不知寒暑不侵。
屬厭吟風仍嘯雨，盡收縣解入琴心。
次韻楊宰愛竹
作者：陳造
朝代：宋

看竹排門愛靚深，青青不受雪霜侵。
誰知倦客幽尋去，老越風波亦此心。
次韻楊宰捕蝗宿兌巖四首·其一
作者：陳造
朝代：宋

歸來聞道頗休閑，蝗事今隨暑氣殘。
我欲一樽供軟脚，還能衝雨過蘇端。
次韻楊宰捕蝗宿兌巖四首·其三
作者：陳造
朝代：宋

去爲民勞走險艱，停驂幾問具茨山。
祇今欲致賢勞謝，詩債徒能準數還。
次韻楊宰捕蝗宿兌巖四首·其二
作者：陳造
朝代：宋

旱蝗蔽土翳雲空，遥想驅馳逐轉蓬。
端坐頼君酬一飽，老顔可諱發慙紅。
次韻楊宰捕蝗宿兌巖四首·其四
作者：陳造
朝代：宋

龍公私我雨霶浪，釀酒須防有乞漿。
慙愧四鄰千萬室，畧無笑語及時晹。
次韻楊宰樊汊
作者：陳造
朝代：宋

龍豈分勤惰，司存想異方。
禜雩均此意，豐歉竟殊疆。
惠戒憎漏網，君寧專擊强。
東南有偏熟，鄙語未應忘。
次韻楊宰檢旱野宿
作者：陳造
朝代：宋

旱後訪親知，悲風鏖愁霧。
未辦飽翳桑，况能嫁阿騖。
令君妙爲政，果藝今求路。
道逢枵腹民，挾纊誦言句。
保社知自愛，奪攘可無慮。
飛騰要及時，封殖須此樹。
來年步畏壘，繪象各村墅。
次韻楊宰次郎裴
作者：陳造
朝代：宋

信次尚村落，食眠隨曉晡。
山瓶餘濩倒，僧宇謁伊蒲。
笑挾兔園策，問收魚澳租。
前灘起鷗鷺，爲我作前驅。
次韻楊宰汲泉浸梔子花
作者：陳造
朝代：宋

山行不識小人羹，但有清寒餉瓦罌。
想見雪膚陪獨夜，世間無比長官清。
次韻楊宰泛湖
作者：陳造
朝代：宋

他日草玄手，效官今武城。
端憂計豐歉，行色問陰晴。
詩酒時陶冶，身名孰重輕。
猶能記駑蹇，拜賜得瓖纓。
次韻楊宰秋尾雪
作者：陳造
朝代：宋

密雪界秋冬，悲歡可得同。
祥如關歲事，時合奏場功。
政要肉骨手，民方霜葉風。
强吟鹽絮句，面不蓋羞紅。
次韻楊宰花石綱遺石
作者：陳造
朝代：宋

令君藻翰輩古先，脫口一可樂石刊。
盍令珥筆草大冊，底用韻語談槐安。
一詩爲弔湖邊石，深感崇寧全盛日。
玉燭叶和黄道明，天扶休運非人力。
豐碑端合頌虞周，遠來近悅絕嘆愁。
有君無臣古所恨，殲佞嬉笑乘膠舟。
鴆心飴口諛聖主，漕石移花閙南土。
玲瓏蒼石中路棄，不見姦憸歐刀死。
此心安得此石頑，感物抱恨甘終天。
平日志願裹馬革，杖扶鬻茹吾衰年。
次韻楊宰葫蘆格
作者：陳造
朝代：宋

生常信流坎，老不嘆漂零。
雪後菊未死，雨餘山更青。
仍煩析塵語，遠寄打包僧。
政績隨詩價，多君日日增。
次韻楊宰述懷
作者：陳造
朝代：宋

爲儒如此爾，糧食第晨晡。
詩漫南山杞，愁連董澤蒲。
賓筵闕鵝炙，券負有牛租。
久要惟窮鬼，文成不受驅。
次韻楊宰遊神居
作者：陳造
朝代：宋

峯頂留雲一鷲騫，山腰涵碧老蛟蟠。
鵾鵬翻海十洲近，江漢分流三楚寬。
曾是乘閑上埃靄，小留舒嘯倚高寒。
想君緩憩雙鳬舄，不羨沖霄吳綵鸞。
次韻楊宰野步
作者：陳造
朝代：宋

眼邊室邇嘆人遐，再見驚飈衮雪花。
歲歉民勞真諉子，泥行草宿又誰家。
題詩山寺神應助，問俗村區日易斜。
隨處棠陰誦遺愛，他年賸著翠珉誇。
次韻楊宰野步
作者：陳造
朝代：宋

筇杖陪隨去，漂然不繫舟。
雲低山影暝，風定竹林幽。
病減柳臂感，老無蒿目憂。
吟詩如蝕月，玉斧儻能脩。
次韻楊宰雪
作者：陳造
朝代：宋

對雪動遐想，此情今古同。
饒爲灞橋句，會奏蔡城功。
恥卧袁安屋，思乘列子風。
高翔廣樂地，眩旋九霞紅。
次韻楊宰食蓮戲作·其一
作者：陳造
朝代：宋

平時蓮實吾羊棗，日飫甘寒不自疑。
病恐傷生嚴食事，居多節口甚嬰兒。
舌融沆瀣詩能說，手掬珠璣我屬思。
對酒移風勞想像，靜看千柄泛前池。
次韻楊宰食蓮戲作·其二
作者：陳造
朝代：宋

詩到衰翁耐病時，辟渠三舍更何疑。
才高王儉幕中雋，氣懾孫郎帳下兒。
向我論交得無意，他時懷舊更長思。
蓮莖把玩不爲腹，羨殺逢人飲上池。
次韻楊宰食蟹
作者：陳造
朝代：宋

長翁服食僧樣清，灌園得閑收落英。
壯歲頗營口腹事，岡有罝罟梁有罾。
大胾每快屠門嚼，美酒慣陪豪士傾。
酒邊最愛無長叟，坐隅未揖先風生。
揮斥肴品進此叟，似去傖荒遊上京。
王謝家兒負販子，氣味不待口舌爭。
年年屬饜不汝厭，勇向上黨人夸矜。
一從多病戒奇嗜，屏絕鱗介疎薑棖。
水中之怒寧阿系，丈室高卧幾凈名。
二年閑殺把螯手，久要藥裹熏爐并。
旱後籃筐薦蜞越，君乃下筯收所憎。
銘盤久斷舊嗜好，垂涎忽誦新歌行。
射陽浦口霜耿耿，繁梁埭頭霧冥冥。
及今尖團日供百，莫孤君家竹葉清。
次韻楊宰食野蓮
作者：陳造
朝代：宋

小嘗紺菂掉吟頭，甓社湖陰風露秋。
仙實休誇華峰頂，吮霜嚥蜜亦其流。
次韻楊帥留客賞雪二首·其一
作者：陳造
朝代：宋

錫羨端知自杳冥，更資和氣與烘成。
饜觀攪海翻雲勢，旋聽摧簷瀉竹聲。
狎坐鴛鴦方薦笑，窺簷烏鵲已熹晴。
從公草賦梁園罷，未羨將軍下蔡城。
次韻楊帥留客賞雪二首·其二
作者：陳造
朝代：宋

園林花絮忽冥冥，水墨工夫憶李成。
瓊樹挽春爭炫晝，玉龍轉野寂無聲。
綺羅樽俎諸賓醉，簫鼓樓臺九陌晴。
不比遊仙向來夢，真陪仙伯燕曾城。
次韻楊樞喜雨
作者：陳造
朝代：宋

神護天關色正莊，挽回帝眷一絲香。
人間雨信先鳴鸛，仙界雷翁叱卧羊。
剡剡青秧迷迥野，浮浮白水溜方塘。
豐年信出爲霖手，懇悃憂民意叵忘。
次韻楊樞視圩遊隠靜
作者：陳造
朝代：宋

勸相江糜畚鍤忙，却回小隊訪山房。
松風不約爐烟直，晝晷潛隨僧話長。
政外輟閑知有味，區中得醉浪名鄉。
銅丸好句長哦罷，坐聽驚猿墮莽蒼。
次韻樊汊
作者：陳造
朝代：宋

荒政頼賢守，湛恩推上方。
龔黄真父母，秦越肯圻疆。
手自起僵仆，術先銷暴强。
膏肓得司命，銘肺可能忘。
次韻歸路微雪
作者：陳造
朝代：宋

卓犖康時略，昂藏報主身。
衝風還按轡，飛雪却宜人。
帝渥先春遍，詩題觸目新。
行行何樣好，歸路玉爲塵。
次韻汪解元
作者：陳造
朝代：宋

萬里亨衢子舊期，故人留眼看蜚馳。
低回尚作風黧面，遇合何妨物在頤。
落筆每驚風雨駛，探囊或恐鬼神悲。
禹門合有龍頭信，小待桃花浪暖時。
次韻漕使張守二首·其一
作者：陳造
朝代：宋

政績新皇眷，功名舊壯懷。
人才雙立玉，筆勢各排淮。
鵬路天惟咫，鯫生骨未埋。
行看仲淹弼，接武冠堯階。
次韻漕使張守二首·其二
作者：陳造
朝代：宋

授書天佐漢，鼓篋客師韓。
氣宇包溟渤，辭鋒凜莫干。
經綸股肱似，姓字齒牙寒。
不作規隨起，誰令九鼎安。
次韻犒士
作者：陳造
朝代：宋

萬竈連連儼舊屯，朝來喜氣襲人溫。
固知除器須平日，政復投醪亦至恩。
帝綍函春周壘壁，使星回耀照和門。
文經武緯君王聖，汗簡須公紀治原。
次韻王勉夫晚春
作者：陳造
朝代：宋

送春無酒未須嗟，却有新茶試大家。
便愜輕凉生小扇，獨憐撲蔌下蔫花。
霜膚解籜初嘗筍，怒癭因誰擬問蛙。
嘉樹著行森羽葆，翠青疎密儼排衙。
次韻王漕燕玻璃
作者：陳造
朝代：宋

輕颸度翠密，碧溜下崚嶒。
飲處凌埃𡏖，談間忘鬰蒸。
何物辟塵犀，墮我玉井冰。
落手錦繡段，酬贈慙未能。
次韻王漕起秀亭
作者：陳造
朝代：宋

夢躡常山萬仞巔，寶符千載尚依然。
烏孫有底梟憑夜，赤子能忘蟻就羶。
正朔會須還禹服，登臨聊復對吳天。
明年重放危亭目，萬旅公方北首燕。
次韻王省幹·其一
作者：陳造
朝代：宋

南橘合嘉頌，爲枳緣踰淮。
黄濁轉眼涸，一昨瀰兩涯。
志士抱根柢，千古容興懷。
後生事蟲篆，蟻穴鏖檀槐。
次韻王省幹·其三
作者：陳造
朝代：宋

王侯文振奇，人作高山仰。
世學方波頹，渠獨不流蕩。
諸生畏雄驁，六藝厚涵養。
遥知落詩筆，高像寄逸想。
次韻王省幹·其二
作者：陳造
朝代：宋

一官初有祿，三月免無君。
平時愛人學，蘄試百一分。
習俗南北異，所見違所聞。
致化要無倦，儒者貴長文。
次韻王省幹·其五
作者：陳造
朝代：宋

大匠成風手，器就不待模。
老夫默自哂，堆豗守一隅。
論交獨何幸，魚目儷明珠。
他年君鄰牆，作意營一區。
次韻王省幹·其四
作者：陳造
朝代：宋

叔也過我門，往往接䍦倒。
惎以元亮止，終然劉伶禱。
我此待鶱翔，夫合戒陵傲。
惰遊置耕耘，曷怨鹵莽報。
次韻王知軍夜坐有懷
作者：陳造
朝代：宋

夢想天兵下不其，壯心摇蕩受風枝。
攝衣試作聽鷄舞，窮我庸非造物兒。
腰下誰懸蘇子印，城中人笑董生帷。
西來江左夷吾在，小敵纔堪劍首吹。
次韻王知軍雪
作者：陳造
朝代：宋

雪神濡物不遺時，嗣歲懸知羨帝祺。
沙界積蘇煩阿母，天仙剪水倩風姨。
郢城曲好無前調，梁苑賓來有後期。
未辦壺天陪一笑，夜深空歛索詩眉。
次韻王簽判
作者：陳造
朝代：宋

奧學聞君不近名，聲華猶是壓時英。
詩篇向我肯揮掃，句法驚人渾老成。
未厭泛蓮依衛幕，只今薦鶚達周京。
明朝置酒當投轄，萬斛洪源看倒傾。
次韻王簽判二首·其一
作者：陳造
朝代：宋

客中誰者伴閑身，祇有蒼槐與翠筠。
回首昔遊驚夢斷，故人重見倍情親。
簿書簡省官居好，月露清圓句語新。
千里相思匪天意，聚頭一笑此何因。
次韻王簽判二首·其二
作者：陳造
朝代：宋

五鬼侵陵兩鬢蒼，振窮掃白分無妨。
酒徒叢裏投名嬾，詩社中間趁課忙。
塵暗鳳笙空自嘆，風驚鴈字不能行。
向君草草追强韻，政復通人笑楚狂。
次韻王統制喜雨
作者：陳造
朝代：宋

公餘競病揮詩筆，誰似風流老伏波。
對雨肯來同把酒，當令阿素爲君歌。
次韻王編修二首·其一
作者：陳造
朝代：宋

落手新詩吮復吟，自甘壁角掛枯琴。
祈光已吸金莖露，張野俄聆帝樂音。
療我平生風雅渴，放君高步雋英林。
人間夢想珊瑚樹，龍護靈湫萬仞深。
次韻王編修二首·其二
作者：陳造
朝代：宋

老誓捐書斷苦吟，君苗筆硯戴逵琴。
因君又試推敲手，揆我終慙繳繹音。
漫作蠹魚餐朽策，倏聽鵯鵊語中林。
肉臺盤客曾丁字，碧酒留賓聽淺深。
次韻王解元
作者：陳造
朝代：宋

觀名計利心，惴惴日交戰。
洪濤探龍睡，赤手投虎圈。
孰知青雲士，眼靜不汝眩。
中年琴書趣，早歲林壑願。
我無適時具，未敢厭寒遠。
政須營一醉，尚喜春酒賤。
前回所探花，撲蔌已如霰。
把杯臨清池，纈影中流見。
可須催歸語，且領提壺勸。
向來眼中人，此客頗嘗見。
兩王風流絕，聲名到朝彥。
新句如破竹，脫手金丸轉。
石交可忘年，時亦共酣醼。
春來景物好，題品幾時遍。
鶑花不無情，向君真自獻。
次韻王解元賃地築屋
作者：陳造
朝代：宋

饑麟不落毛，士生常百憂。
何人金爲埒，振客不待求。
之子磊磈胸，貯書不貯愁。
焉知奉二老，百指借岸舟。
方耐冷侵骨，未暇吟掉頭。
目前帡幪託，急於溫飽謀。
詩來愬窮狀，讀想寒颼颼。
我亦寄別巢，其拙真病鳩。
每慙烏所瞻，更羨鶑出幽。
君看沉沉者，生不譚軻丘。
可食忘嗟來，至寶忌暗投。
天地吾蘧廬，此理君信不。
爲親儻可屈，三返無宜休。
次韻盛教授
作者：陳造
朝代：宋

詞章有餘力，老色嘆侵尋。
况苦漳濱卧，俄聆正始音。
新篇驚間發，平處冠來今。
脩月無前手，凌雲得此心。
葩華分子細，矛戟駭陰森。
玉楮何勞刻，於菟不易擒。
競傳平水市，或博樂浪金。
妙斲風無迹，窮搜海并深。
與時猶落落，逼古謾駸駸。
襆被征塵暗，臨流鬢雪侵。
徐驅憐老驥，決起羨驚禽。
善價渠能許，清愁可得禁。
不無青白眼，聊費短長吟。
頃歲欣相識，高山慰所欽。
周旋窺義府，衰朽謝書林。
適越慙荒陋，依劉耐滯淫。
交情向來密，詩病幾時箴。
遲子迂軒蓋，呼奴潔釜鬵。
萁爐足幽趣，玉唾滌煩襟。
斗酒窮簷日，招摇得共斟。
次韻石湖居士晴窗遣興
作者：陳造
朝代：宋

閶門車馬隠晴雷，我亦臨風詠快哉。
平碧際空烟羃歷，蔫紅照影水縈回。
園翁門巷初沾絮，遊子杯盤欲薦梅。
落晚小家還饌客，旋篘春甕取新醅。
次韻石湖居士瓶中早梅二首·其一
作者：陳造
朝代：宋

詩翁靜三昧，筇杖壁間橫。
小閤自清絕，幽芳從瘦生。
巧當窗影見，時映燭花明。
底用尋春去，衝寒踏月行。
次韻石湖居士瓶中早梅二首·其二
作者：陳造
朝代：宋

羅帷護春色，羣木未昭蘇。
絕勝翻香坐，聊陪琢句臞。
天資便靜獨，冰影倚空無。
後夜逢姑射，仙家白玉壺。
次韻石湖居士見梅
作者：陳造
朝代：宋

東風猶是玉爲塵，靜女冰肌小带皴。
尚壓芳華擅春事，枉當窮臘議花神。
仙姿絕俗遺羣妬，鼎實收功看一新。
疎影暗香吾袖手，且容詩伯繼黄陳。
次韻石湖居士遊虎丘
作者：陳造
朝代：宋

山靈知我欲巾車，岫幌雲扃已袚除。
竹葆松幢平几席，碧烟紅影認林廬。
飯分禪供清無敵，飲屬詩流興有餘。
莫話長安牢落客，付渠塵土曳長裾。
次韻程安撫蟹二首·其一
作者：陳造
朝代：宋

橫前兩鋒踞草泥，恃勇寧復防吳兒。
倏隨主父死五鼎，豈止郭最遭寢皮。
凡物有用皆賈禍，汝禍已酷孰使之。
平生一窟不自辦，敢羨鯨鱷遊天池。
含飴茹酒瞢懷璧，僅得士女稱珍奇。
不摇喉牙詫雋永，遠封甖缶爭矜持。
爬沙躁擾良可念，請續杜老觀漁詩。
次韻程安撫蟹二首·其二
作者：陳造
朝代：宋

物生不學螭蟠泥，禍及乃諉造化兒。
良材厚味庸自保，熊斃以掌豹以皮。
雄戟介甲亦壯矣，乘流未可聽所之。
託身要是鯤鵬宅，不然借穴習家池。
主人仁心及蟲蟻，一肉三韭不好奇。
每譏騷客寒蒲縛，更笑狂士左手持。
忍饞愛物良未失，可愧於牣形聲詩。
次韻程帥
作者：陳造
朝代：宋

嗜慾割去土與泥，調虞氣血等稚兒。
拘拘謭謭世所怪，未免鶴髮仍鷄皮。
甘脆爲目不爲腹，蠶繭自縛良苦之。
兩螯公子大於扇，九室春色堪爲池。
開緘况讀萬選句，快意領此一段奇。
自憐忍欲忍艾似，涎流津饐不自持。
明知喘疾有時愈，更寄斫雪加餐詩。
次韻程帥二首·其一
作者：陳造
朝代：宋

平時渭北與江東，文會賓筵幸許同。
政使遲遲嗟去魯，未應咄咄遽書空。
抄詩奚翅無瑕璧，會意俄乘在下風。
更喜朝來賓鴈足，陽春封寄客塗中。
次韻程帥二首·其一
作者：陳造
朝代：宋

滿懷披霧慰生平，到日音容隔暮城。
想見舟中留郭泰，可能酒處欠公榮。
韋家相業應門戶，謝氏才華况弟兄。
愧我携兒在塵滓，寸田墝埆望茨京。
次韻程帥二首·其二
作者：陳造
朝代：宋

人間塵不到籌邊，詩老乘閒思湧泉。
千佛香名仍世繼，一燈素業自家傳。
斗城一去嗟多病，賓幕重登便半仙。
要看諸郎各行馬，染鬚膏面計留年。
次韻程帥二首·其二
作者：陳造
朝代：宋

從昔文章蓋代翁，言間有物自無同。
娟妍徒玩花含露，灑落還驚月印空。
底許賤工慙擢矢，信知妙斲有成風。
古今一印元呈露，要在神融領會中。
次韻程帥遊習池三首·其一
作者：陳造
朝代：宋

牙纛猶容後乘追，枕書不出此何時。
香飄玳席千花塢，影倒粧光百子池。
詩句肯藏捫虱手，仙曹容著牧羊兒。
回思行李冒塵土，更喜百憂偷一嬉。
次韻程帥遊習池三首·其三
作者：陳造
朝代：宋

青編勛業笑談追，千載生賢瑞聖時。
竹帛會書河似带，封疆不止漢爲池。
玄譚日屬王平子，妙語心輕謝客兒。
來歲賞花應帝所，賡歌宣勸倍歡嬉。
次韻程帥遊習池三首·其二
作者：陳造
朝代：宋

清明勝賞尚容追，不減觴浮曲水時。
坐覺晴雲戀歌扇，看供吟筆瀉天池。
春光有底遽如許，酒量勉添些子兒。
可但大堤民氣樂，啼鶑語燕共嬉嬉。
次韻章守獵
作者：陳造
朝代：宋

身著邦君小隊中，縱觀虎將萬旗紅。
目光注射鷹窺草，電影騰凌馬弄風。
忽有清詩驚破竹，更憐蜚翼墮抨弓。
南歸又苦車中婦，夢憶分鮮一醉同。
次韻章守移學
作者：陳造
朝代：宋

千柱崇成儼舊規，小勞移築未爲非。
諸儒受業三熏沐，賢守收功一指揮。
蕆事此時爭拭目，决科它日看增輝。
問玄亦復侯芭事，可但經生識指歸。
次韻章宰·其一
作者：陳造
朝代：宋

窮山從薄宦，小郡著衰翁。
政術甘疎拙，辭壇敢長雄。
一饑纔自救，五細未宜中。
又擬包羞去，京塵冒軟紅。
次韻章宰·其二
作者：陳造
朝代：宋

遊舊多厭絕，怪君終眷知。
帳留仍碧酒，紵獻更清詩。
風義固難及，月評無乃私。
相從文字樂，悔作十年遲。
次韻章時可
作者：陳造
朝代：宋

般門難呈拙，仰屋方自咎。
詩肩卓兩峰，因君笑今又。
袖手非不佳，拜賜良獨厚。
翩翩王公孫，肝肺衷繪繡。
向來傳新作，價欲擅文囿。
妙語再墮前，吟玩忘昏晝。
江濤駭澎湃，風竹聆疎瘦。
足我學古心，如飲得美酎。
氣無寒郊寒，派續後山後。
采采葩華林，羣芳釀孤茂。
錯刀合瓊瑶，內索慙寡陋。
肯如周人朴，唾去不一嗅。
次韻章舜舉
作者：陳造
朝代：宋

天孫望河鼓，杳眇河西東。
參旗映天梁，欻作秋夕逢。
人生風馬牛，未害心期同。
章侯大雅士，抱負難形容。
平生萬卷讀，會意春冰融。
小遲風雲期，未剖琳瑯胸。
我頃誦清句，神馳水朝宗。
識面勝聞名，論文得新功。
烱彼如意珠，來自仙者宮。
徑作君苗焚，執筆吾熱中。
荒學顧何取，目昏鬢已童。
惟應得石友，天用慰塗窮。
次韻章茂深安撫見寄
作者：陳造
朝代：宋

引領數仞牆，坐歷幾秋仲。
西風度凝香，稍羞文字供。
使君今退之，一眄士輕重。
碩德金玉文，天畀爲吾宋。
鄙夫老世紛，萬事曲肱夢。
向來竊膏馥，編綴飽吟諷。
此詩含古意，羣騷之橘頌。
理窟有餘地，猶許一醉共。
名卿璧一雙，豪士笛三弄。
侍公眼生纈，聊目歸鴻送。
次韻答張丞
作者：陳造
朝代：宋

顧省辭華分槁乾，簿書堆裏作粗官。
客懷止飲仍多病，海氣乘秋早戒寒。
好語相濡真禁臠，不才持答欠琅玕。
從今惡况能排遣，日課君詩一再觀。
次韻答德瑞
作者：陳造
朝代：宋

詩客胸襟舊絕塵，惠然分我一緘春。
裁成蜀國添花錦，貴重丹砂伏火銀。
暮雨朝雲知有夢，瓊枝璧月可無人。
要須共醉彭宣酒，莫諉忘情宋玉鄰。
次韻答楊宰
作者：陳造
朝代：宋

民情可但絕愁嗟，吏畏誰何等受撾。
教諭久知風偃草，山行聊賦雪飛花。
牛刀試用終稱屈，鳳詔緘春定拜嘉。
穩上要津吾拭目，角犀冰峙鬢如鴉。
次韻答璧侍者五首·其一
作者：陳造
朝代：宋

佛屋連延跨翠微，看雲手版向曾持。
重遊不是尋春去，冷眼漂花捲絮時。
次韻答璧侍者五首·其三
作者：陳造
朝代：宋

他日山行不喚船，浪花如雪北風顛。
而今已苦山行熱，却辦鴟夷餉長年。
次韻答璧侍者五首·其二
作者：陳造
朝代：宋

獅子窟中獅子子，孤羣懾怯更清孤。
當場不作春雷吼，底用吟詩壓老夫。
次韻答璧侍者五首·其五
作者：陳造
朝代：宋

欲買青山貸寓居，時臨絕頂瞰平湖。
已容下榻煩重問，肯念吾貧折券無。
次韻答璧侍者五首·其四
作者：陳造
朝代：宋

爲向詩翁致命回，定應禪老笑顔開。
盤餐要是隨宜飽，畧具油葱市海苔。
次韻答許推章宰二首·其一
作者：陳造
朝代：宋

矞雲非霧靄飛浮，滿聽遊人載路謳。
痛飲君能判濡首，新翻我亦辦纏頭。
羽觴瀲灧風微度，翠蓋蹁躚晚尚留。
且倩銀鈎寫陳迹，未須詩律壓劉侯。
次韻答許推章宰二首·其二
作者：陳造
朝代：宋

北來青翼導霓旌，翩若凌雲鶴馭輕。
烟柳困眠纔寤曉，露花酣醉正熹晴。
獻之能賦雖辭罰，楚客同醒恐不情。
豪興尚堪追少雋，漏巵灌酒鱠長鯨。
次韻答趙文卿四首·其一
作者：陳造
朝代：宋

才名一世未通班，天向詩人每坐慳。
不作上書來北闕，可無携妓醉東山。
次韻答趙文卿四首·其三
作者：陳造
朝代：宋

小燕招邀慰病顔，何曾雨澁與風慳。
分明喜鵲先知得，未曉飛鳴閙屋山。
次韻答趙文卿四首·其二
作者：陳造
朝代：宋

平日詩聲不易班，聯翩屬我未應慳。
得無紙貴咸陽市，當有人逢飯顆山。
次韻答趙文卿四首·其四
作者：陳造
朝代：宋

簾疎財許客窺班，未得纏頭小破慳。
已結雲愁蜚蝶夢，莫斜秋水蹙春山。
次韻答路監嶽
作者：陳造
朝代：宋

房陵水秀山崛奇，政與路子昌其詩。
臨風啟緘誦傑句，狂酲病卧聞楚辭。
陰陽閉縱坎其鼓，年年凟神爲暘雨。
所嗟坐衙未暖席，已有疲民相告語。
買牲釃酒方熱中，霈然一雨千里同。
雨足便晴夏田好，麥秋决可收全功。
與民父天免銜恤，更因歡喜忘肺疾。
雄篇良佩君記存，聯翩古調仍唐律。
人才高下淵視天，貂不易續私自憐。
側理漫草腮漫托，纏聲鹿鳴媲林樂。
次韻答陳夢錫十首·其一
作者：陳造
朝代：宋

古人存心屹底柱，卷舒晦明付時行。
蕞爾之身函天地，政可蠛蠓睨功名。
次韻答陳夢錫十首·其一〇
作者：陳造
朝代：宋

詩人鋒鋩不可觸，瞢攬鯨牙撩虎鬚。
飛來此編更作意，詩行快對夔州圖。
次韻答陳夢錫十首·其七
作者：陳造
朝代：宋

九重聖孝絕今古，矞雲麗晝南山高。
臺閤不無補衮手，付我五畝耘艾蒿。
次韻答陳夢錫十首·其三
作者：陳造
朝代：宋

向來應俗用古學，我亦未悔金注昏。
伍胥宰嚭各腐滓，吳歈越吟誰誦冤。
次韻答陳夢錫十首·其九
作者：陳造
朝代：宋

續經發冢古今病，未容灼膚防瘡疣。
决知蕭蘭異根葉，始議溟渤包衆流。
次韻答陳夢錫十首·其二
作者：陳造
朝代：宋

吾宗石友讀書眼，可但於易鈎其深。
日來弄筆課七字，萬象奔忙供醉吟。
次韻答陳夢錫十首·其五
作者：陳造
朝代：宋

姜子嗜酒不良行，諸公俛顧慙登瀛。
尚堪堅坐作周鼎，底用詩名滿鳳城。
次韻答陳夢錫十首·其八
作者：陳造
朝代：宋

諸儒峨冠每捫舌，四肢非骨寧自强。
即今可言尚十八，直須坐治開明堂。
次韻答陳夢錫十首·其六
作者：陳造
朝代：宋

冰檗未肯執名卿，搔頭自剔書窗燈。
君家老人如椽筆，淛江鄞水倒泓澄。
次韻答陳夢錫十首·其四
作者：陳造
朝代：宋

巨室熒煌萬金産，小家經營一簪餘。
克庸盟隨制梃足，更用荆尸來擣虛。
次韻答高賓王·其一
作者：陳造
朝代：宋

向來騎鳳下天津，冠屨因循混世塵。
行處西湖作西子，靜中佳茗是佳人。
秋風暗凝金莖露，香霧潛浮海樹春。
喚萼綠華書玉葉，人間新筆有通神。
次韻答高賓王·其二
作者：陳造
朝代：宋

陂量如君信有容，諾金到我豈宜蒙。
蛾眉自古偕三惑，虎旅何心待九攻。
雨室聊辭秉燭女，石腸莫笑叩舷翁。
吾徒嫵媚青編在，檗茹冰棲定雋功。
次韻答龔澤卿
作者：陳造
朝代：宋

君如綠耳抹流沙，躞蹀追風不待撾。
綴葺曾童楚山竹，燕遊行插曲江花。
久煩鳳詔搜奇逸，定復龍光疊寵嘉。
叱咤即今凌筆陣，坐令楚幕集歸鴉。
次韻羅春伯提舉
作者：陳造
朝代：宋

龍公靳飛雨，盍趁望時來。
尚及豐年計，真令笑口開。
池蓮端自若，月地信佳哉。
倚檻西風夜，題詩判費才。
次韻翟元卿·其一
作者：陳造
朝代：宋

君是儒冠秀，源流况父兄。
文堪一戰霸，氣欲五郎卿。
與世甘多遻，謀生迄未成。
其誰爲推挽，小試合承明。
次韻翟元卿·其二
作者：陳造
朝代：宋

我困枘投鑿，君才瓴建高。
要之同臭味，政以借熏陶。
觴詠聊真樂，媸妍付爾曹。
能來緩詩頰，芋火薦松醪。
次韻胡元善
作者：陳造
朝代：宋

柳間鶑友羽衣輕，花外溪流鏡面平。
勝處過君時得醉，今春屬我老歸耕。
吏塵祇可黄粱夢，棋社聊尋白鷺盟。
猶計浮名孤樂事，風煙滿眼得無情。
次韻胡學長喜雨
作者：陳造
朝代：宋

胡君著述間，動作千載計。
雅奧三百篇，挹取欲無藝。
一源發至醇，萬象赴傲睨。
平生笑此癖，論交惜晚歲。
君詩信入神，我眼本無翳。
屈膝邢娥前，酬贈慚醜戾。
憶初拜雩壇，遽恐枵腹斃。
徒然陰樞縱，寧止乾胏噬。
敢徐救焚步，頗徇非鬼祭。
端知世興道，密若有司契。
神孚聖君德，家沐良牧惠。
天人隔顯幽，論理不論勢。
朝來望阡陌，白水漲天際。
歌呼滿中田，不勉渠自勵。
黍稌分後先，稂稗易耘薙。
清泉向小歉，比屋念遺穧。
饑飽巧相補，上帝亦已諦。
老夫辦疊期，是恩良不細。
僊曹有佳招，天閽不堅閉。
長安粟一囊，或許引前例。
不然買青山，補破仍茹糲。
出處顧何心，一漚寓斯世。
衆雛能稼穡，暇日訓孝悌。
相望渺海涯，恩懃未渠替。
張侯本萬中，蘇子勞再說。
排霄眄世儒，笑閲風外蔕。
草麻侍金鑾，雲空澹溶洩。
丈夫要特達，不必須援繫。
即今轉圜句，可薦五方帝。
如今縣麻雨，立見萬生濟。
次韻臧秀才讀蘇集
作者：陳造
朝代：宋

自我得蘇集，玩閲幾忘年。
汲甘乏脩綆，適遠疲短牽。
取一九不隨，望若終茫然。
子齒始半我，用志超我先。
晶熒出秀句，妙斲遺雕鎸。
此翁深堂奧，駢闐誰敢專。
潢汙置不云，學海須百川。
怪子介且方，落筆盤走圓。
子真蘇門徒，豈獨長短篇。
平生修月手，不補衣履穿。
秦黄晁張陳，衆星耿霜天。
世儒昂其首，指似如登仙。
子起斯人後，遊刃牛無全。
邢娥望可知，衆女空丹鉛。
何時班荆地，解我心懸懸。
即今清夜夢，不止懷昔賢。
次韻自序
作者：陳造
朝代：宋

丁年拾芥視功名，可但紉蘭茹落英。
深愧官曹無所補，向來志願幾餘成。
分營伏臘耕淮壤，久絕音郵到帝京。
尚有好賢餘習在，老懷端合向君傾。
次韻蘇監倉二首·其一
作者：陳造
朝代：宋

交朋又得一相如，高掩虞郎行祕書。
妙論析微驚我倒，諸生到眼可人無。
一官幸此分鄰燭，五字渠能攬虎鬚。
快讀清篇病如掃，北軒風竹對森疎。
次韻蘇監倉二首·其二
作者：陳造
朝代：宋

長日奔馳傳置如，久妨著論與抄書。
逢人爭席有時有，疥壁留詩無處無。
禦寇未辭躬楚製，論文常憶攬桓鬚。
扁舟再有東游便，肯向朋從自作疎。
次韻袁丈知府喜雨
作者：陳造
朝代：宋

使君今代段荆州，指顧爲霖旱不憂。
比屋便令開笑口，散人亦復掉吟頭。
封君擅富寧容數，義廩賙貧可待求。
想閲賀章天更喜，津津玉色動凝旒。
次韻袁憲勞軍許浦中路冰合二首·其一
作者：陳造
朝代：宋

風聲雪意恣馮陵，更挾霜華夜氣凝。
水伯護河銀作板，欲留公鬭玉壺冰。
次韻袁憲勞軍許浦中路冰合二首·其二
作者：陳造
朝代：宋

細讀清詩擬泣岐，問津平日幾河湄。
只今西去須遵陸，平地風波恐更危。
次韻袁憲打冰移舟三首·其一
作者：陳造
朝代：宋

倚柂扶篙待打冰，回思鷁首潄波聲。
定知行止非人計，料理詩愁喚麴生。
次韻袁憲打冰移舟三首·其三
作者：陳造
朝代：宋

東行定見野橋梅，望望花隨驛使來。
曾約南枝春信否，急煩好句與催開。
次韻袁憲打冰移舟三首·其二
作者：陳造
朝代：宋

留滯何曾念奮飛，君恩已布得徐歸。
賢勞肯羨膏粱子，醉眼瞢騰坐妓圍。
次韻袁憲閲兵許浦
作者：陳造
朝代：宋

皇澤泉及瀕，戎索均帝闕。
邊屯笳簫地，彎弓睨胡月。
萬旅皆金繒，不待持閥閲。
于時江流澌，極目雲閣雪。
嬉嬉忘其寒，恩寵自稠疊。
使星照海徼，天意不虛設。
勞勤需摩拊，勇怯要旌別。
除器有良楛，扣閽許陳列。
古來分君憂，下敢謝薄劣。
叱馭陵九折，摧鋒取三捷。
况公經世才，翻浪海鯨掣。
夷吾吾目中，江左佇茂烈。
汾陽唐柱石，守器未應缺。
銜命茲小試，鼓勇士眥裂。
指揮用諸將，他日須此傑。
聖君中興主，詔語一見决。
治具有罅漏，詎容惜捫舌。
兆眹貴先識，沉默真小節。
鄙夫百僚底，欲隠尚不屑。
幾登王公門，面醜辭易竭。
向公又一鳴，當復笑燕說。
次韻袁憲雪二首·其一
作者：陳造
朝代：宋

犯雪回帆歲遽殘，自憐雨澁更風慳。
從遊已落鄒枚後，著語渠能季孟間。
夢逐蜚僊凌色界，誰因逋客護雲關。
獨思快目毗陵曉，玉襯金波妥錫山。
次韻袁憲雪二首·其二
作者：陳造
朝代：宋

天憐梅蕊怯摧殘，善後何妨小作慳。
一雪應期真望外，三詩說喜想顔間。
瑶花已兆食四鬴，沉炷爲通天九關。
捲帳盍酬民氣樂，蘇臺持酒挹湖山。
次韻袁提刑勞軍許浦中路風雨
作者：陳造
朝代：宋

方隅咫尺儼威顔，窮谷回春不作難。
渥澤欲隨金節到，先聲已失鐵衣寒。
來時敢憚風將雨，泊處仍聽浪卷灘。
天自與公供壯觀，海涵雲物正闌干。
次韻解樞幹二首·其一
作者：陳造
朝代：宋

我方首儒冠，頗亦易此人。
尚友卑自漢，讀書考先秦。
士或暗鄭朴，識面蘄卜鄰。
計疎志空勤，敝帚浪自珍。
口前齊東語，瞢欲潤帝綸。
學如村社醖，百醨間一醇。
老蘗媚衰紅，飽閲姚魏春。
顧慚誤題品，五字極清新。
君才允文武，行矣拱帝宸。
余年念桑榆，歸去儕編民。
次韻解樞幹二首·其二
作者：陳造
朝代：宋

阿文鈍于學，莫計故新年。
向微他山錯，詎徹醯甕天。
論交置才否，如君政自賢。
爲導有源水，俾加視後鞭。
譬彼千仞登，投足得攀緣。
君生英衛家，造詣超儒先。
餘論分吾兒，一一當手編。
繄我液樠木，卧沙不受鎸。
鵲音曉見諗，羣玉紛墮前。
政使高紙價，敢蘄世儒傳。
次韻解禹玉
作者：陳造
朝代：宋

夫君官職雖西班，夫君不獨師孔顔。
畫手人言逼曹覇，詩力自詭追子山。
對客每遊庖丁刃，得興笑解齊女環。
般礴臝前筆未落，競病韻險思不慳。
掀髯掃出山河影，就醉或放風月閑。
我亦平生弄翰墨，諸公頗置齒頰間。
側身南望常仰高，肯交下風俄二毛。
京口市樓聽度曲，廣陵帥席陪揮毫。
悲吟自作夜蟲響，絕唱傍羨秋鷹豪。
虛孰高名擅顧陸，僅識妙思陵莊騷。
金阜老仙憲文武，醴筵繼日喚我曹。
銀臺吐燄眩金翠，繡帷護煖聞蘭膏。
挈挈去尋樵牧盟，貸我抗俗慙山靈。
風流雲散有悲唶，目前赤脚仍樵青。
府公忽駕西蜚鵠，言訪劍閣摹舊銘。
女媧青泥萬山外，爭突雲日寒崢嶸。
前歡弦斷更容續，一紙寄意良未能。
向者望望君不來，談舌攢棘胸填埃。
叩門剝啄粲一笑，灑然一洗衰病懷。
新詩絕妙不我靳，笑口忽復緣君開。
驥足爭先真老矣，屠門大嚼亦快哉。
但令石交不遐棄，此外擾擾付一咍。
幾時携將好東絹，倩卷吳中山水回。
次韻言懷
作者：陳造
朝代：宋

房陵回首望淮東，物土人情未易同。
比屋蜂懸人带癭，亂山㦸立勢凌空。
汙鯫共饜川人食，簡樸仍存太古風。
破我殘年七百日，盡拋詩卷酒盃中。
次韻記別程帥穀城旅夢
作者：陳造
朝代：宋

金翹摇曳玉丁東，賓主依然醉笑同。
舊事忽隨殘漏斷，新愁不逐曉雲空。
挑燈旋拂穿帷雪，攬轡還禁逆帽風。
回首夢魂飛到處，壺公窟宅五雲中。
次韻許節推喜雨·其一
作者：陳造
朝代：宋

昨夕聽雨喜不寐，清曉欲作喜雨詩。
撚髭臨紙筆未落，墮前乃獲瓊瑰辭。
白鵝免烹巫不鼓，麥田欲乾沛甘雨。
玄璧揚輝珠剖蚌，詩思方慳得奇語。
似聞比屋歌謠中，如我與君歡喜同。
偕渠一飽已入手，錫羨陰隲繄誰功。
民是天民天自恤，佻天之功天所疾。
君言寵矣吾敢荷，更喜因詩識詩律。
吾儕豐悴懸諸天，此雨無亦天興憐。
轉頭匕筯薦餠托，鼓腹可但田家樂。
次韻許節推喜雨·其二
作者：陳造
朝代：宋

舊雨新雨不後期，豐年當復歌周詩。
手調玉燭屬廊廟，歸功假手敢固辭。
婦子赴工聽曉鼓，山歌和應揮汗雨。
麥黄蠶老十分熟，坐衙日日聞此語。
偕君薄宦羣山中，與我憂喜大抵同。
畏壘謬詫庚桑楚，醉鄉盍訪王無功。
向來小旱煩憂恤，喜雨新來慰衰疾。
焉得妙思作彊對，如塤如箎呂應律。
行藏老矣不問天，一飽肯受兒輩憐。
爐熏頻炷窗頻托，公餘還我文字樂。
次韻許節推喜雪
作者：陳造
朝代：宋

雪後緘詩送春燠，何異祠壇起祇肅。
吟哦三嘆思答報，幾欲揮毫紙隨縮。
多聞實藉益者三，敬客不啻需之六。
別君方看月弦下，及門僅比羊胛熟。
前時爲雪謁仙佛，俯傴叩神如問卜。
陰陽妙由帝把握，寅亮傍頼公迪篤。
死生休戚繫雨晹，此柄不輕果誰屬。
天公欠雪如負券，得之無庸計遲速。
盈尺告功遽放晴，孰謂十寒財一暴。
念子詩愁替酒狂，幾日風餐仍露宿。
想見晨窗誤月明，催汲溪泉煮山蔌。
雲際羣峯駮粉繪，日下衆壑淙哀玉。
我雖越俎政無補，猶飽官饔住官屋。
不嗟破履印遺趾，更免長鑱斸黄獨。
剝啄或肯送尺書，傾箱中有麖鹿肉。
遥知合圍罥蹄角，驚奔窘怖徹毛骨。
放麑歠羹未恝然，老子平生蔬茹足。
瓶中療饑餘白粲，甕裏度寒仍旨蓄。
隠几日日面南山，捉筆時時瀉懸瀑。
但有赤脚侍玉川，分無散花問金粟。
春前三白盛世瑞，幸此迂愚寬譴逐。
朝來徙倚觀稼上，宿麥泛煙青極目。
佻天之功敢僥罪，含生有自如其欲。
寒梅嫵媚粧更新，弱柳瓏璁眉上蹙。
風日清妍近試燈，載路已聽歌鼓腹。
不辭三夜同此樂，甕蟻妓衣預催趣。
濃歡共貸家山夢，小隊重按年時曲。
仕逢歲稔信可喜，人任天真或爲福。
長翁一世文字餘，可是營生有機軸。
徑來同作醉鄉遊，聚散回頭車轉轂。
次韻諸公清樾軒詩
作者：陳造
朝代：宋

塵中望青山，防有移文阻。
誦君清樾篇，頓忘三伏暑。
想見松風底，樹羽仍設虡。
山靈莫逆友，獻豈煩縞紵。
招隠未容反，陳迹渠能序。
詩翁麋鹿姿，窮不問唐舉。
歸誅故山茅，吳鴈馮寄語。
君寧山中人，居州定王所。
次韻諸公絕句·其一
作者：陳造
朝代：宋

琳宇無塵夜色鮮，露明叢菊月臨淵。
世間人境雙清處，誦與西風更此編。
次韻諸公絕句·其二
作者：陳造
朝代：宋

荆玉驪珠忽滿前，未須攻石探濤淵。
南帆自詫歸裝富，準擬重呼阿買編。
次韻謝程帥復遊習池見寄二首·其一
作者：陳造
朝代：宋

名園壯觀還前日，禊事追遊可後時。
試問繡筵張綠野，何如詩客到昆池。
綺羅香外鶑偷眼，花柳稀間鳥哢兒。
定許此民同此樂，春城無處不嬉嬉。
次韻謝程帥復遊習池見寄二首·其二
作者：陳造
朝代：宋

風流羊杜不勞追，况復輕裘緩带時。
醉倒莫孤桃李月，詔歸恐便鳳凰池。
政傳西蜀中和頌，筆跨東京大小兒。
我亦抄詩支郡去，公餘吟玩取娛嬉。
次韻謝陳守伯固
作者：陳造
朝代：宋

投老登龍借齒牙，可能病驥待揮撾。
清篇久矣窺修月，谹論琅然聽粲花。
小却御屏書姓字，行當宣室拜亨嘉。
恩章衮衮從天下，濃墨疎行砌亂鴉。
次韻贈郭侯
作者：陳造
朝代：宋

郭侯智勇兩俱長，驛騎何時詔檢黄。
胡運于今已灰囗，看君萬旅出漁陽。
次韻贈高賓王二首·其一
作者：陳造
朝代：宋

瓦注緣窮也自昏，掃除膠擾近清樽。
瘦田可糓宜投劾，小子今年亦抱孫。
慣病已拚疎藥物，就閑聊免愴吟魂。
徑當雲卧山南北，芋火醅缸晝掩門。
次韻贈高賓王二首·其二
作者：陳造
朝代：宋

滯留無地豁閑愁，詩將壇高許客投。
過我肯論新舊雨，即君如望蔉穮秋。
幾時霧縠搴蛟室，快意湍濤放鷁舟。
搯抉腎腸須小息，請携霜竹上危樓。
次韻趙夷仲·其一
作者：陳造
朝代：宋

趙侯才望屹撐空，肯我過從笑語同。
妙論全勝十年讀，清篇分餉一襟風。
珷玞可用酬崑璞，涎顙何曾夢錦蒙。
莫把詩聲陵此老，遲君謁帝畫平戎。
次韻趙夷仲·其二
作者：陳造
朝代：宋

坐聽嚴更一再通，卓肩搜句夜蟲同。
拜嘉傑作開囊錦，似爲衰翁療首風。
紫誥君宜步西掖，蒼顔我欲隠東蒙。
鞬櫜文陳甘三舍，百勝將軍正總戎。
次韻趙子野贈別
作者：陳造
朝代：宋

白地倒海翻重湖，趙侯塗改插架書。
石麟角犀清而腴，了知不是山澤臞。
舌宮齒商鳳將雛，一笑著我東郭竽。
曹後鮑前君指呼，郊寒島瘦君童奴。
翠鳳未炙口不餬，吮漱沆瀣騎兔烏。
擘水挹取驪頷珠，挂作白月照海隅。
丹山阿閣久榛蕪，跳梁餓鴟啼鵓鴣。
兩鳥囚作轅下駒，巨靈蹶起張怒鬚。
一鳥伸喙羣翼趨，向來偃仆須君扶。
大篇落手吾戒塗，春風得意揄翠裾。
東西州爾非秦吳，猶金玉音寧所圖。
次韻趙帥
作者：陳造
朝代：宋

平山已自勝超然，况復鶑花二月天。
管領鶑花屬仙伯，不應草草賦歸田。
次韻趙帥二首·其一
作者：陳造
朝代：宋

天公一笑晚雲殘，戲與璇穹貼白團。
試問天風摇翠袖，玉肌何似玉笙寒。
次韻趙帥二首·其二
作者：陳造
朝代：宋

妓臺香裏漏聲殘，金步摇歌閙作團。
羯鼓更催銀字管，等閑驚破一天寒。
次韻趙帥五首·其一
作者：陳造
朝代：宋

平時花酒費詩催，塊坐愁城誰爲開。
六輩妖姬十從事，先生親遣斬關來。
次韻趙帥五首·其三
作者：陳造
朝代：宋

一昨波光修禊事，賓奩俯枕玉奩開。
重遊鷗鷺應偷眼，定記曾陪杖屨來。
次韻趙帥五首·其二
作者：陳造
朝代：宋

前知紅藥翻階處，別許金腰一朵開。
名在金甌花會得，即看飛詔下天來。
次韻趙帥五首·其五
作者：陳造
朝代：宋

南遊可待再書催，芍藥酴醾陸續開。
看自花開到花落，紅蕖時候却歸來。
次韻趙帥五首·其四
作者：陳造
朝代：宋

紅藥主人修月手，淥樽許爲故人開。
肯教客子如王式，一聽驪駒却悔來。
次韻趙帥四首·其一
作者：陳造
朝代：宋

藩方人奠枕，楚尾鐵爲城。
曉日熙仁惠，春雷殷政聲。
護邊一李勣，增戶幾王成。
笑指瓊花露，如公徹底清。
次韻趙帥四首·其一
作者：陳造
朝代：宋

酒會頻頻詩課忙，從公祇爾了星霜。
虛舟自昔安驚浪，左角從渠赴敵場。
戀月每忘寒夜永，寄梅渾訝驛書香。
吟邊更厭秋蛩苦，滿聽青鸞嘯女床。
次韻趙帥四首·其三
作者：陳造
朝代：宋

我亦飽參僧，贏糧走百城。
諸公傳句法，夫子擅詩聲。
自笑屠龍誤，時須畫鶩成。
峨肩出苦語，蛩夜共凄清。
次韻趙帥四首·其三
作者：陳造
朝代：宋

月姊多情闖綺窗，停雲著意護飛霜。
艷桃穠李寬圍坐，舞雪歌雲各擅場。
醉倒不堪酬禮數，歸來贏得夢魂香。
明朝誰省扁舟客，但載茶鐺與筆床。
次韻趙帥四首·其二
作者：陳造
朝代：宋

北歸客子謾貪忙，河欲生冰野覆霜。
他日鸛鵝常避敵，即今竿木又逢場。
思遲正坐相如渴，文好知熏武仲香。
妙語鼎來吾拜手，乳泉更用汲銀床。
次韻趙帥四首·其二
作者：陳造
朝代：宋

腹裏羣經笥，毫端五字城。
少陵寧漫興，侯喜欲無聲。
竊聽鏘金奏，仍聞破竹成。
君知盥手處，毛骨爲誰清。
次韻趙帥四首·其四
作者：陳造
朝代：宋

自昔繁雄地，蕪城壓錦城。
惟公工活國，上課已蜚聲。
富庶幾當日，調虞屬老成。
歸應演周頌，宗祀奏維清。
次韻趙帥四首·其四
作者：陳造
朝代：宋

舟子喧呼解纜忙，駝裘答颯冷禁霜。
行分槁項新岐路，心屬毛錐舊戰場。
談笑慣陪北海酒，馥膏擬炷後山香。
詩筒儻肯生毛羽，飛到幽人夢蝶床。
次韻趙帥寒食四首·其一
作者：陳造
朝代：宋

瘦島寒郊祇外臣，先生俊逸更清新。
勸耕小出仍寒食，賸辦新詩報答春。
次韻趙帥寒食四首·其三
作者：陳造
朝代：宋

散吏容陪漢鼎臣，隆隆恩意爲誰新。
重來畫戟凝香地，爛醉瓊枝璧月春。
次韻趙帥寒食四首·其二
作者：陳造
朝代：宋

日佩詩囊侍貴臣，向人肯作白頭新。
自今歌酒追隨去，猶有風烟一半春。
次韻趙帥寒食四首·其四
作者：陳造
朝代：宋

夜雨勾芒正主臣，晴雲暖靄曉來新。
小軿徑趁遨頭去，共醉郊園爛熳春。
次韻趙帥歲暮
作者：陳造
朝代：宋

虛心觀物變，投老得詩窮。
玄草居然白，爐萁却暫紅。
詩緣梅雋發，愁倩酒消融。
未用凌羈客，疎簾逗雪風。
次韻趙帥登平山堂·其一
作者：陳造
朝代：宋

東皇未憗養花功，遠近嬌紅亂老紅。
勝賞已容陪雋軌，憑虛仍喜受雄風。
小𣂏蜀井寒冰齒，旋俯波光碧蘸空。
更看詩翁落椽筆，彈丸句法許誰同。
次韻趙帥登平山堂·其三
作者：陳造
朝代：宋

修月于今第一功，後車九萬蜀牋紅。
詩供寒食鶑花課，袖拂平山楊柳風。
匝坐蕙蘭歌似剪，生香笑語酒如空。
胡床不減南樓興，今古風流正自同。
次韻趙帥登平山堂·其二
作者：陳造
朝代：宋

平章景物我何功，猶博賓筵醉頰紅。
歡甚銳戈思却日，吟餘豪興欲凌風。
急觴泛灩春浮淥，摻鼓喧轟鴈墮空。
白雪拜嘉仍袖手，汗顔終恐坐雷同。
次韻趙帥蠟梅
作者：陳造
朝代：宋

窗底閑尋斷續香，貼金誰此憩風裳。
漢姬嬾赴昭陽燕，宮額塗成却覆觴。
次韻趙帥賞古梅
作者：陳造
朝代：宋

把酒花前量自寬，花同人意愜輕寒。
盈盈似駕翠虬起，特特爲邀青眼看。
紙貴共誇詩律細，客來旋報粉香殘。
若爲白璧青錢費，可問東君博此歡。
次韻趙教授·其一
作者：陳造
朝代：宋

爭米何心問斗城，聚蚊底許太狂生。
未遑餼粟如子罕，謾復公言付阿平。
緩我愁腸千縷結，羨君筆力萬鈞輕。
何時去上中和頌，却用詩情寫物情。
次韻趙教授·其二
作者：陳造
朝代：宋

携孥西壘復東城，觸處千愁百恨生。
如許堯民艱粒食，未應漢法廢常平。
愛君長策三農重，泥古迂儒一芥輕。
會略文移倒陳廩，一時骨肉慰皇情。
次韻郭帥梅三首·其一
作者：陳造
朝代：宋

客子徒煩賦憶梅，怯寒未肯臘前開。
定知酒處頻回首，有待江南信使來。
次韻郭帥梅三首·其三
作者：陳造
朝代：宋

後乘從公訪古梅，梢含笑臉未全開。
不妨東閤撩詩興，未分愁聽起夜來。
次韻郭帥梅三首·其二
作者：陳造
朝代：宋

薄遊他日爲尋梅，爛賞菁村十里開。
冰影玲瓏想仍舊，夢爲莊蝶認香來。
次韻郭教授雪二首·其一
作者：陳造
朝代：宋

皇心憂喜與民同，帝意深憐歲不豐。
瑶檢何時下仙界，瑞花一昔覆寰中。
和聲已自消疵癘，陳廩從知飽困窮。
今世皋夔活國手，信知人職代天工。
次韻郭教授雪二首·其一
作者：陳造
朝代：宋

霏霏透隙上承塵，想見園林玉樹春。
明日銀杯隨寶馬，城東應有探梅人。
次韻郭教授雪二首·其二
作者：陳造
朝代：宋

世紛長作眼中塵，酒力能回物外春。
清論挾霜詩映雪，即今超俗頼斯人。
次韻郭教授雪二首·其二
作者：陳造
朝代：宋

詩力駸駸雅頌同，人言平處逼熙豐。
清篇自昔傳平水，妙曲何人和郢中。
頗怪鯨牙須手攬，懸知鼠技笑吾窮。
衰慵合袖推敲手，且可旁觀斲鼻工。
次韻鄭同年餞行
作者：陳造
朝代：宋

一官自食天水草，羣雋追奔風馬牛。
儉幕胡寧效涓滴，孔裝未擬借膏油。
交情顧我失一臂，才地較君輸幾籌。
更引功名挽衰朽，天生江水不西流。
次韻錢倅諸公睡香花四首·其一
作者：陳造
朝代：宋

鈎窗玩孤芳，殘月衣上明。
紫囊拆蘭麝，小風弄初晴。
次韻錢倅諸公睡香花四首·其三
作者：陳造
朝代：宋

輩流魏家芳，要領僧榻夢。
翛然目爲青，未敢蜚鴻送。
次韻錢倅諸公睡香花四首·其二
作者：陳造
朝代：宋

幽人睡爲鄉，長日踵納息。
天香喚醒然，頗復費詩力。
次韻錢倅諸公睡香花四首·其四
作者：陳造
朝代：宋

小籬護殷鮮，久厭雜芳眩。
風煙桃李蹊，一付檀槐戰。
次韻鍾汝楫
作者：陳造
朝代：宋

鍾郎耐暑如被酒，亦復不閑讀書口。
胸中莫可渚涯窺，筆下時作蛟龍吼。
老夫瞠若終後塵，兒子徒勞汗流走。
中年眼見花，養痾肘生柳。
漂然振我衰懦氣，此士此詩今僅有。
亦思琢句與周旋，强敵當前難措手。
次韻陳倅趙宰雙竹
作者：陳造
朝代：宋

兩君深結此君緣，句裏蕭森墮我前。
筍茁便應欺瑞麥，詩成端合付雙蓮。
窗間儷影斜新月，風處駢梢褭綠煙。
會擬韓公頌連理，爲渠小輟枕書眠。
次韻陳學正·其一
作者：陳造
朝代：宋

區中塵外自由身，囊不留錢最入神。
便約春秋同保社，不妨天地著陳人。
園翁溪友曾無間，野蔌山肴繼薦新。
却嘆聲名雪堂老，莫年嶺海夢峨岷。
次韻陳學正·其二
作者：陳造
朝代：宋

自審江湖槁項翁，浪將張邴並高風。
就閑耕釣真無說，投合侯王况不工。
策足不應諸俊後，如君寧復老夫同。
亟須秉燭歡遊地，行簉英雄入彀中。
次韻陳秀才二首·其一
作者：陳造
朝代：宋

吏治因循俗已疵，可無柱後濟寬慈。
顧慙德化一何取，敢意古人三不欺。
剔蠹方圖洗熏染，放麑端復惎衰遲。
成君今段萊衣笑，莫更風前賦百罹。
次韻陳秀才二首·其二
作者：陳造
朝代：宋

七字開緘粲陸離，元非劍氣燭圜扉。
夜光信出老蚌殻，錦段遽分鄰女機。
庭賦繼今行北闕，市娼過眼忽南威。
蜚騰可但榮親計，我亦他年得儁歸。
次韻陸子高
作者：陳造
朝代：宋

一從別君來，圓缺幾望舒。
相與兄弟然，異姓殊厥居。
向來帆歸船，欲去仍趦趄。
平安可但已，擬憑雙鯉魚。
兩地邈千里，二年能幾書。
了知故人意，記憶猶勤渠。
當君訪甓社，值我留南徐。
參辰巧相避，終冀或起予。
扣戶聽剝啄，果爾不作疎。
屬者久契闊，茲焉不躊躇。
甚欲挽袖留，扣子萬卷儲。
子家老嗣宗，三賦陵相如。
阿戎青出藍，萬壑赴歸墟。
宸廷奉大對，百韞財一紓。
有偕仲補衮，無取辛引裾。
俯視漢諸公，彼餒此有餘。
置之不吾即，欲刃捐礛䃴。
南臺復西掖，高位爲誰虛。
未須芹藻地，脫口鎗珮琚。
平時交遊間，別酒慣攙袪。
如君可畏敬，且復同鄉閭。
求全待補劓，涉險資閑輿。
滔滔多面朋，著眼增欷歔。
視我若浼然，於君何頼與。
願言風誼重，暇計日月除。
許尋十日盟，妙論窮終初。
治具有赤脚，抄詩戒小胥。
安得方角輪，一昔生君車。
次韻雪詩
作者：陳造
朝代：宋

欺梅瀉竹透承塵，熒侮東風似妬春。
匝地閭閻皆種玉，插空樓觀忽鎔銀。
窗明尚憶躭書夜，身曲誰憐旅食人。
親見飛仙下瑶檢，諸公居處與天鄰。
次韻高機宜送別·其一
作者：陳造
朝代：宋

棋枰詩課憶同堂，轉首暄寒幾蔀章。
每嘆羈離念陳迹，更因衰病感流光。
亟催江鷁休停棹，已信溪禽不亂行。
魚澳芋區真好在，連宵歸夢爲誰長。
次韻高機宜送別·其二
作者：陳造
朝代：宋

士價如君定玉堂，陳陳腹笥漢文章。
即今綵筆春爭媚，它日青藜夜有光。
詩力不勞凌汝輩，才名况自溢班行。
清篇見屬吾何取，愧闖辭壇闕寸長。
次韻高殿撰題東山
作者：陳造
朝代：宋

廬山佳處雲英英，鶴歸誰識丁佐卿。
東林遺址倏興廢，未害諸老傳清名。
向來杖屨孰遊歷，猿鳥近人鷗不驚。
樂天本願祇兜率，思邈不忘聽化城。
一從棘位復帥閫，晉酌白獸懸旄旌。
先生本自遠公輩，夢繫蓮社松竹行。
即今上品已補處，妙句留并山崢嶸。
未下飲光領一笑，曾是圓澤論三生。
何人著語嗣絕響，浪許伯起新有聲。
尚憶詩翁運椽筆，坐排九派咸東傾。
次韻高縉之二首·其一
作者：陳造
朝代：宋

能事餘千牘，幽期自一丘。
向來書襞積，不療客漂流。
小挹蘇耽鶴，同歌甯戚牛。
幾時詩酒社，相屬話天遊。
次韻高縉之二首·其二
作者：陳造
朝代：宋

奚囊走湖海，襟度極風流。
學力隠一敵，才華追二劉。
與時君有用，漫仕我非優。
它日霄霏上，詩成復寄不。
次韻高賓王見投四首·其一
作者：陳造
朝代：宋

殘年病眼苦眵昏，盡屏甘腴誓綠樽。
龍樹難逢刮膜手，孟公顧有獨醒孫。
頗煩十吏供揮掃，無奈諸峯役夢魂。
友義惟公記衰疾，新編肯到雀羅門。
次韻高賓王見投四首·其三
作者：陳造
朝代：宋

簷花如霧濕黄昏，猶夢君前白獸樽。
但有紅塵染衣袂，更堪碧草思王孫。
逃威正坐齊竽謬，歈舞難招楚客魂。
回首仙曹雲雨上，誰云九虎踞天門。
次韻高賓王見投四首·其二
作者：陳造
朝代：宋

病念還家可奈愁，客中日月急梭投。
土花暈壁迎梅雨，海燕將雛送麥秋。
霑袖正憐珠隕睫，關門能復玉爲舟。
搘頭閤膝高舂卧，黄嬭青奴共此樓。
次韻高賓王見投四首·其四
作者：陳造
朝代：宋

知君斲句爲祛愁，得句須防有暗投。
我病床頭但周易，人誰皮裏著陽秋。
騎馿久袖推門手，載酒慵移捉月舟。
祇命君詩作三益，伴翁聽雨卧徐樓。
次韻魏知元·其一
作者：陳造
朝代：宋

詩人索詩無乃俗，我乎索之更虛辱。
從來東郭濫吹竽，繆使尾續陽春曲。
此腹涸矣勞誅求，我老知耻吾罷休。
使君拂雲敞新樓，且可一醉同樓頭。
次韻魏知元·其二
作者：陳造
朝代：宋

青樓琴客信超俗，俗外客子幸臨辱。
定知略眼歲寒枝，肯負平生白頭曲。
雌凰雄鳳副所求，和鳴之樂方未休。
暗香疎影春借力，更看青子駢枝頭。
次韻黄簿·其一
作者：陳造
朝代：宋

先生不著惠文冠，須信論才當價難。
法律剡章真未盡，盍言粹學輩豪韓。
次韻黄簿·其二
作者：陳造
朝代：宋

揮毫麗句得旁觀，字字懸黎間木難。
可但詩聲高海內，有人金換過三韓。
次高賓王餞徐南卿韻
作者：陳造
朝代：宋

徐郎坐窮無幾請，千里過我身將影。
未辦還轅梅雪漂，頗憶離家鴈天冷。
高郎表表今子雲，等閑落筆詩中君。
學力不爲救饑分，歸從夫子收奇勳。
次魏知元韻三首·其一
作者：陳造
朝代：宋

客中把酒挹江山，更藉詩人爲解顔。
自是交遊十年舊，向來相得立譚間。
次魏知元韻三首·其三
作者：陳造
朝代：宋

江城半月從遊樂，別去知君剩有詩。
相望置郵三舍便，幸能時寄慰相思。
次魏知元韻三首·其二
作者：陳造
朝代：宋

魏郎日共無喧酒，舊學新詩得細論。
可見高情重離別，又同一舸宿煙村。
正仲和帥屬被盜二首·其一
作者：陳造
朝代：宋

衣囊緘鐍竟胡爲，祇與偷兒便挈携。
髻重得無猜祖珽，璧亡遮莫議張儀。
館人求屨古未免，有力負山人得知。
不用經營辦春服，舊紉蘭芷扈玄蘺。
正仲和帥屬被盜二首·其二
作者：陳造
朝代：宋

向來忠信倚垣牆，誨盜如今坐慢藏。
望意漫言疑聖智，奇文不合吐光芒。
玉川空屋遭窺瞰，子敬青氈果在亡。
頼有平生千牘在，未妨攟載作歸裝。
正學
作者：陳造
朝代：宋

政術自學術，君子惡其欺。
道學不容僞，世以僞用之。
向來濂溪翁，粹然時所師。
光風與霽月，取重前輩詞。
兩程從之遊，流變已受疑。
應世頗拘謭，自立如矜持。
何人傳其粗，矯訐取世資。
口中誠敬語，掎袂挹惠夷。
其行則市井，跖屩差所爲。
危坐悄長默，覆此庸蚩蚩。
經正盛時事，怪女尚抵巇。
秉畀幸一旦，嘉穀去稗稊。
正士鴛鴻集，古學星日垂。
江湖隠淪客，有見真管窺。
爾輩受排拫，似亦無孑遺。
得無奇英士，失脚遂磷緇。
用過賢用功，取璧忘小疵。
願引抆拭手，免興失時悲。
願分斗升祿，少救併日饑。
闢以周孔塗，正以孟韓規。
嵬瑣審辟就，譸張慙昨非。
六通而四達，恢若隆古時。
治道貴去甚，世變須防微。
吾言或可錄，敢用告採詩。
正月十六夜大雪次張守諸公韻二首·其一
作者：陳造
朝代：宋

陽闔陰開意莫窮，東君衒巧似良工。
紅蓮熄燄人收市，丹杏開時雪滾風。
韻語真宜詠飛絮，短歌當有頌元豐。
一番壯觀俄漂忽，已落詩人卷軸中。
正月十六夜大雪次張守諸公韻二首·其二
作者：陳造
朝代：宋

詩款鈴齋到即通，細工時肯博粗工。
政聲已獨當時步，人士飫觀前輩風。
未分清新命開府，可能簡遠盡安豐。
譚間和氣熏人醉，不覺栖栖客路中。
正月十四日雪
作者：陳造
朝代：宋

鄉園燈市頗豪奢，客子扁舟恰到家。
月姊層雲藏寶鑒，雪神千手撲天葩。
未容火樹陪宵燕，謾說江梅擅歲華。
苦憶醉穿羅綺陣，小軿吟度赤城霞。
正月晦步西湖小憩市樓
作者：陳造
朝代：宋

鼓腹不詫金石音，吟步竹塢俄梅林。
方愛羣鶩漾清泚，忽聽一鴻啼晏陰。
野飯不妨隨分飽，盃酒却憶向來深。
明朝晴雨恐未卜，鷗鷺盟寒空復心。
正覺寺
作者：陳造
朝代：宋

細穿詰曲上高寒，一鷲青冥杳靄間。
欄楯欹浮滄海影，東南重見紫金山。
方壺入眼鯨堪跨，璧月依人桂易攀。
聞說老禪佳寢飯，一生無夢落塵寰。
步西湖次韻徐南卿·其一
作者：陳造
朝代：宋

載酒幽尋地，乘閑得再臨。
麗黄啼曉霽，魏紫笑春深。
撫事揮犀管，他時夢鶴林。
心期更閴寂，物理付昇沈。
步西湖次韻徐南卿·其七
作者：陳造
朝代：宋

西湖千頃畫，政用好詩臨。
鑒揭霧解駮，屏紆雲淺深。
鈿車隨寶馬，紅舫度青林。
歸去開囊錦，君先炷水沈。
步西湖次韻徐南卿·其三
作者：陳造
朝代：宋

山寺曾題竹，尋詩記所臨。
緣雲俯空曠，捫石探幽深。
倦鳥低平野，蔫花下碧林。
沙頭催喚渡，空水遠沈沈。
步西湖次韻徐南卿·其九
作者：陳造
朝代：宋

逐利爭名地，扶衰瞢一臨。
官同冰谷冷，盟締海鷗深。
局步無夷路，卑棲有故林。
鳶魚天地內，遂性各飛沈。
步西湖次韻徐南卿·其二
作者：陳造
朝代：宋

楊園騫絕嶺，萬象赴窺臨。
坐久嵐霏潤，來時翠碧深。
鶑花自佳處，魚鼓亦叢林。
誰在飛埃外，芸芸付陸沈。
步西湖次韻徐南卿·其五
作者：陳造
朝代：宋

徐子學詩苦，硯池寧暫臨。
課功初贔屭，著語遽精深。
更積歲月力，儻陪英俊林。
人生才業地，渠輩分平沈。
步西湖次韻徐南卿·其八
作者：陳造
朝代：宋

詩課逭離索，蕭窗誰肯臨。
語方逢衆怒，自詫用功深。
未議辭窮鬼，纔堪補笑林。
舊交多冊府，肯信有湮沈。
步西湖次韻徐南卿·其六
作者：陳造
朝代：宋

徐郎小隠處，愛我許迂臨。
多遻話歲晚，言歸忘夜深。
祛愁倚詩酒，結伴卜山林。
更喜檀欒舊，風煙挺綠沈。
步西湖次韻徐南卿·其四
作者：陳造
朝代：宋

水月春猶淺，携壺記此臨。
雲煙澹閑寂，魚鳥媚清深。
堤路俄人海，侯家或肉林。
高樓下金彈，簾影眇深沈。
武昌
作者：陳造
朝代：宋

客子脩程未息肩，江山佳處小留連。
醉臨庾亮樓前月，夢闖回翁洞裏天。
形勢盤縈蹲虎鳳，輪蹄隠軫度絲絃。
登高欲賦還東望，楚些無因喚謫仙。
歲晚言懷·其一
作者：陳造
朝代：宋

病在歲云除，相羊小石渠。
連朝無出日，進藥止觀書。
舊苦將迎困，新慙誦說疎。
官曹不事事，世恐誚相如。
歲晚言懷·其三
作者：陳造
朝代：宋

雀響初防雪，鴉驕恐報晴。
徒妨一老夢，莫究二蟲情。
虛籟吹羣動，洪爐寄短生。
只今觀物化，未替白鷗盟。
歲晚言懷·其二
作者：陳造
朝代：宋

紙屋酣春意，霜空凝凍雲。
甘違酒伴約，稍策睡鄉勳。
寂寂觀騰踔，堂堂斂放紛。
冥心得今我，回首謝前聞。
歸有日喜作
作者：陳造
朝代：宋

夜燈晨飯棘圍重，檻束飛猱鶴在籠。
敢效騷人悲迫阨，祇防舉子誚冬烘。
摶風定有莊鵬化，得雋從知冀馬空。
明日還家壓新酒，菊登金蕊拒霜紅。
歸歟老秋
作者：陳造
朝代：宋

已辦求田問舍謀，登臨那復更悲秋。
蟹肥與客爭先把，稻熟催兒徹晚收。
霜後峯巒添峭措，波間鷗鷺劇風流。
寰中勝處天應惜，付與癡兒祇暗投。
歸自淮南雪行呈張鹽袁憲
作者：陳造
朝代：宋

歲星逼歲回躔吳，吳兒不用憂旱枯。
社鬼雨師當率職，雪龍已復隨指呼。
百年眷屬無寧居，崩騰膠葛周太虛。
翻雲挾雨動十日，灑潤及物無遺餘。
帝意嘿與皇心符，屢豐政欲𡞦鰥蘇。
鳳麟告瑞底用此，粟麥充腹可使無。
節物破臘催謝徂，挽回和氣浮洪爐。
熏煙已告佛供罷，壽斝想見皇情娛。
漂然一舸將腐儒，風前壞席爭長塗。
乘凌繽紛入縹緲，俛仰色界行畫圖。
平生壯觀老不孤，今段造物真娛予。
擬從玉妃助剪水，徐與帝子看積蘇。
天僊著我白玉壺，應笑袖手毫不濡。
歸從繡衣兩詩伯，照夜更掇驪龍珠。
歸自湖西
作者：陳造
朝代：宋

晨具湖西飯，還家腹果然。
怒風長擘席，急浪不鳴船。
身覺青冥上，情留白鳥邊。
衰年端一快，整帽向雲天。
水調歌頭
作者：陳造
朝代：宋

勝日探梅去，邂逅得奇觀。南枝的皪，陡覺品俗又香慳。曾是瑤妃清瘦，帝與金丹換骨，酒韻上韶顏。百疊侈羅袂，小立耐春寒。凝香地，古仙伯，玉塵間。煩公持並三友，秀色更堪飡。定笑芙蓉騷客，認作東風桃杏，醉眼自相謾。相見落詩筆，字字漱龍闌。
江神子·江城子
作者：陳造
朝代：宋

歌筵當日小蓬瀛。晚妝明。識芳卿。挽袖新詞，曾博遏雲聲。又侍仙翁燈夕飲，紅霧底，沸簫笙。催人刻燭待詩成。捧雕觥。媚盈盈。不道醉魂，入夜已瞢騰。墨涴香羅回盼處，和笑道，太狂生。
江行四首·其一
作者：陳造
朝代：宋

帆飽舟輕去若梭，平生忠信傲風波。
忽然隠几驚摇兀，知是那吒石畔過。
江行四首·其三
作者：陳造
朝代：宋

遠近青山不辦看，翩翾征鴈敢爭先。
船頭起浪風頭孰，不假驂鸞自半仙。
江行四首·其二
作者：陳造
朝代：宋

舟鷁凌乘著羽翰，攤錢三老喜安閑。
江豚白𩷱欺人甚，噴浪跳波帆影間。
江行四首·其四
作者：陳造
朝代：宋

帆桅飛去劃空明，人倚東風兩翼生。
世事快人如此否，日斜三百不留行。
汪叔量白酒
作者：陳造
朝代：宋

妙訣何年受異人，釀成珍齊祇逡巡。
端憂肯念霜髯客，取醉時分玉色春。
篘處想如君德厚，飲來渾類我詩醇。
借書問字渠須計，走馬鳴鞭莫厭頻。
泊上虞驛來日行四首·其一
作者：陳造
朝代：宋

秋雨歇復下，西風微自凉。
不妨舟繫柳，已貸汗反漿。
泊上虞驛來日行四首·其三
作者：陳造
朝代：宋

溪山可圖畫，風物憶吾鄉。
漁艇鷗鶩亂，茅茨菱芡香。
泊上虞驛來日行四首·其二
作者：陳造
朝代：宋

梁湖莽蒼外，後去未云遲。
縣市容吾戀，江潮不汝期。
泊上虞驛來日行四首·其四
作者：陳造
朝代：宋

龍公底戲劇，長嘯暝江天。
雨鵲翻仍語，風舟舞不前。
泊小姑山
作者：陳造
朝代：宋

楚山屹兩姑，我見乃其稚。
聞名詩卷間，識面客舟次。
玉刻極端麗，簪植瞑蒼翠。
娟月上天角，相與詫嫵媚。
怒風將我西，未憗卜晚憩。
山足舟可艤，山木纜可繫。
山外正風波，獨此佳食寐。
斷知有神物，主此勝絕地。
明朝捐行橐，可無答神賜。
白鵝雪爲肪，綠蟻香馥鼻。
舟穩風又熟，無乃契神意。
未暇訪彭郎，辭費辨非是。
泊府口
作者：陳造
朝代：宋

建鄴重東南，爰從吳晉後。
鎮戍分淮江，心腹運臂肘。
我舟歷陽岸，煙外見鍾阜。
問名良賓實，南渡此其口。
龍蟠虎踞地，永藉藩籬守。
六朝或易之，戎馬輒騰蹂。
鐵山此濟師，竟致凶渠走。
扼吭儻得要，制敵果何有。
設險務究本，不獨計山藪。
任吏所宜擇，撫民所宜厚。
孤生恤緯意，南望凝竚久。
深愧行歌人，招邀話佳酒。
泊慈湖北岸
作者：陳造
朝代：宋

坐覺江流平，漶漫裂三股。
舟子告風橫，因循宿中浦。
慈湖古戍近，猶復小江阻。
漁翁家葦間，蝸舍無鄰伍。
把酒訊三老，此寧泊舟所。
諗我今昔異，解带無所苦。
向來探丸徒，白晝猶旁午。
一自尚書來，此輩凜刀俎。
江山亙千里，有屋皆外戶。
似聞襄江道，衽席過行旅。
翳公舊威愛，平寧尚如許。
兩地好經行，爲官喜欲舞。
倒床鼻雷吼，夢破聞船鼓。
受欺墮姑息，迂儒彼何取。
泊海子口
作者：陳造
朝代：宋

池口至海口，望望三舍外。
辰發莫已到，回首西日在。
風師肯憐客，祖道煩一嗌。
我舟疑凌虛，楚山真歷塊。
蜚鳥相讓疾，驚浪乃弗逮。
窮塗坐局縮，頗嘗得此快。
遄邁自本圖，闕供恐貽悔。
未辦問村膠，且計具薪菜。
泊瓜步
作者：陳造
朝代：宋

擁衾迎鑾曉，艤楫瓜步夜。
問俗鄉音轉，束縕野宿乍。
去家倏兼旬，取道逾三舍。
江神雖世情，羈客忍陵藉。
初趁風色好，忽復帆席卸。
泊舟市區外，繫纜古柳下。
遥聽波浪湧，未息妻孥怕。
譙翁身世拙，衷貨迄未價。
榮望絕臺閣，歸計盍桑柘。
男兒四方志，肯與衰鬢謝。
古人出處間，分取世俗訝。
呼酒把譚麈，捫虱復王伯。
泊龍灣
作者：陳造
朝代：宋

小灣隠沙觜，沙外仍奔湍。
是間以龍名，信乃龍所蟠。
浮煙澹寒鑑，斷岸圍清瀾。
孰知面勢要，中有水府寬。
我來艤倦楫，天水夜茫漫。
狂飈吼薄暮，驚浪摧舊灘。
鯨鱣碭厥居，渡鳥垂羽翰。
孰睡不知曉，夢次聞平安。
龍公自兼愛，况此行路難。
何以答神休，幽佩紉蘅蘭。
泛湖十絕句·其一
作者：陳造
朝代：宋

荷面跳珠小濺衣，酒邊團扇已停揮。
濕雲收盡人間暑，却度西山載雨歸。
泛湖十絕句·其一〇
作者：陳造
朝代：宋

樓前行客競昂頭，樓上齊聲唱石州。
衮遍實催猶未徹，暑風晴月各新秋。
泛湖十絕句·其七
作者：陳造
朝代：宋

底許行庖旋不空，小舟如織浪花中。
盤珍俎實隨供給，亦有紅衣載短蓬。
泛湖十絕句·其三
作者：陳造
朝代：宋

銀筆曾煩贊此君，即今墨色儼如新。
因君細數登龍日，十九年前入幕賓。
泛湖十絕句·其九
作者：陳造
朝代：宋

玉人罷浴試梅粧，詩客揮毫落夜光。
因病覆觴今破戒，爲渠豪飲爲君狂。
泛湖十絕句·其二
作者：陳造
朝代：宋

浦溆樓臺遠近殊，樽罍隨處小踟躕。
高郎頗勝高常侍，解把西湖敵孟諸。
泛湖十絕句·其五
作者：陳造
朝代：宋

桃葉相逢但交臂，李鬟何許費凝眸。
爾曹豈解文字飲，應道吾儕輸此籌。
泛湖十絕句·其八
作者：陳造
朝代：宋

尋得詩人到醉鄉，銀壺玉麈倍增光。
小囊賦就鴛鴦錦，一路荷花別漾香。
泛湖十絕句·其六
作者：陳造
朝代：宋

酒邊凉意雨餘生，望夜重期看月明。
安得水仙會事發，巧隨人意作陰晴。
泛湖十絕句·其四
作者：陳造
朝代：宋

嫩綠摇漪紅藕香，雨膏煙膩午供凉。
西湖到眼真西子，莫信溫柔別有鄉。
洞仙歌
作者：陳造
朝代：宋

蝶狂風鬧，不到凝香地。誰見飛瓊巧梳洗。厭孤標冷豔，不入時宜，銀燭底，酒沁冰肌未睡。東君憐索寞，分寄寒齋，鬧耐殘醒嗅芳蕊。費西湖東閣，多少詩愁，援採筆、重與江梅品第。算肯容、丹杏接仙遊，又卻要蕊宮，侍香扶醉。
涑口守風
作者：陳造
朝代：宋

辦舟留襄陽，辟風泊涑口。
得行秋甲辰，初到夏癸酉。
跛鼈已自慣，束髮至衰朽。
坐是冥得喪，况復多病後。
絕憐操舟兒，不惜脫穎手。
顧瞻峴山亭，覿面可搴取。
微風吹薄暮，霽景挂高柳。
凉月欲略箕，陰氛尚侵斗。
明朝起柂計，未敢決可否。
身已不藉在，心自無何有。
一事萌一意，但見掣君肘。
擁書坐蓬窗，醉我不以酒。
清明西湖再次韻
作者：陳造
朝代：宋

蘇公舊隄東，增築更千步。
右爲縈回溪，夾以葱青樹。
晴湖映碧山，詩客獨多助。
醉鄉赴新約，書癡悔前誤。
况此好清明，酒果隨意具。
向來計追歡，幾爲陰雨沮。
今者成清遊，仍免俗子汙。
斜陽不無情，似戀花柳住。
春光念報答，襞牋須好句。
此筆付此人，遊客半鴛鷺。
渡揚子
作者：陳造
朝代：宋

濤江吞天去，委此舟一葉。
前之恃勇往，微命幾顛跲。
弱纜維復解，宿浪俄妥帖。
北風不滿帆，晴空欲凌躡。
淮人鄉情重，相爲細扶楫。
浮玉瞥眼過，笑譚得利涉。
窮塗有快意，十北收一捷。
龍公不常喜，未用輕吾怯。
游普向十首·其一
作者：陳造
朝代：宋

西湖西岸三百寺，一一題名嗟未能。
他日誅茅追勝賞，却尋詩版驗吾曾。
游普向十首·其一〇
作者：陳造
朝代：宋

行穿老檜千尋影，歸受凉荷十里風。
從此勝游縈客夢，夢隨黄鵠下雲空。
游普向十首·其七
作者：陳造
朝代：宋

遠近僧垣共白雲，蕭然不著世間塵。
朝參夜講庸何計，野飯山棲已可人。
游普向十首·其三
作者：陳造
朝代：宋

青林果熟星宿爛，修竹風來環佩鳴。
翠影扶疎僧宇靜，吟餘屋角見雲生。
游普向十首·其九
作者：陳造
朝代：宋

崇岡回首路縈盤，夕照明邊小憑欄。
船閤淺沙催客上，玻璃影裏見長安。
游普向十首·其二
作者：陳造
朝代：宋

一老昂藏物外高，陳陳胸次盡龍韜。
功名未療湖山癖，却著袈裟替戰袍。
游普向十首·其五
作者：陳造
朝代：宋

日冒風埃鬢脚黄，歸懷絆驥可能忘。
誰知碧嶺蒼雲外，占斷人間五月凉。
游普向十首·其八
作者：陳造
朝代：宋

處士前身自水仙，天教清句紀山川。
即今秋菊寒泉意，雙鶴飛來若箇邊。
游普向十首·其六
作者：陳造
朝代：宋

寺壁龍蛇石刻新，夔州十絕典刑存。
鵝溪爲卷湖山去，擬與詩人到處論。
游普向十首·其四
作者：陳造
朝代：宋

虀鹽未必劣僧蔬，塵裏光陰易破除。
他日摩肩霄漢上，却須此室與藏書。
游隠靜往反四首·其一
作者：陳造
朝代：宋

突兀南山萬仞青，饜觀山頂白雲生。
今朝訪道五峯去，却向白雲生處行。
游隠靜往反四首·其三
作者：陳造
朝代：宋

一隨俗駕走紅塵，松竹生愁鶴怨人。
杯渡老師相悉否，野僧心地宰官身。
游隠靜往反四首·其二
作者：陳造
朝代：宋

烟樹雲生若有無，行輿咿軋路盤紆。
小風弄雨晴還落，身在龍眠水墨圖。
游隠靜往反四首·其四
作者：陳造
朝代：宋

夢覺篝燈曀曀明，碧鷄啼罷欲三更。
定知山雨陣頭惡，但怪瀑聲雷樣鳴。
漏澤院四絕句·其一
作者：陳造
朝代：宋

雪翎如扇十鈞弓，霹靂聲前玉斚空。
人似堵牆爭指似，少年場裏著衰翁。
漏澤院四絕句·其三
作者：陳造
朝代：宋

將軍弓力今羊侃，病渴歸來似長卿。
抹羽尚堪支十槊，憶看銜尾餓鴟鳴。
漏澤院四絕句·其二
作者：陳造
朝代：宋

雋遊分破北窗眠，笑撚吟髭看控弦。
久袖飛馳銀管手，爲渠塗改角弓篇。
漏澤院四絕句·其四
作者：陳造
朝代：宋

粹公頗似廬山遠，美酒還因我輩沽。
想得靜看豪飲罷，一燈彌勒伴跏趺。
漢江岸二首·其一
作者：陳造
朝代：宋

一自陽侯戰雨師，棗畦桑隴但空陂。
此君屹立如尊勇，依舊青青似昔時。
漢江岸二首·其二
作者：陳造
朝代：宋

沙隨秋漲漫川原，沙外人家盡毀垣。
寄語饑羸莫深恨，西人無數飽魚黿。
漫與
作者：陳造
朝代：宋

與世端如上瀨船，還家稍辦買山錢。
松風吹斷蓬瀛夢，詩酒淋漓送暮年。
無題
作者：陳造
朝代：宋

多譽庸非蠲忿草，一謙良是辟兵符。
先生謦欬忘鷄口，俗子過逢動虎鬚。
無題三首·其一
作者：陳造
朝代：宋

薄宦受風梗，還家歸岫雲。
行人與喬木，老色竟平分。
末路慙周朴，窮交有墨君。
看渠綬若若，千騎詫鄉枌。
無題三首·其一
作者：陳造
朝代：宋

酒鴟車後無何飲，易卷床頭脫復看。
豈謂浮生須此具，世紛方解不相干。
無題三首·其三
作者：陳造
朝代：宋

卧病十四五，秋來身自輕。
已拚不籍在，寧復可憐生。
每笑隠者傳，尚存身後名。
灌園聊日力，分藥且交情。
無題三首·其三
作者：陳造
朝代：宋

居爲耕叟出爲官，出處人將二致看。
朝市山林俱樂地，却須神武掛衣冠。
無題三首·其二
作者：陳造
朝代：宋

才不時宜嬾治生，學專信已一官輕。
只今尚友須千載，獨惜時無尚子平。
無題三首·其二
作者：陳造
朝代：宋

浪出嗟何補，歸來樂有餘。
山川付不借，天地託蘧廬。
酒熟聊呼客，鈎垂不在魚。
平生棲遯意，政用蓋迂疎。
燕鄉守致語口號
作者：陳造
朝代：宋

胡床玉麈錦囊詩，賓主風流此一時。
玳席邀歡酬令節，羽觴湛碧轉微漪。
綺羅圍外香風遠，絃管聲中漏刻遲。
莫道蘭亭已陳迹，勝遊端復嗣芳規。
王母致語口號
作者：陳造
朝代：宋

天仗凌晨拱未央，君王親奉紫霞觴。
社鳴當紀乾坤闢，筴授端知日月長。
爲祝堯齡辭翠水，閑留羲馭頓扶桑。
兒家不上千秋鑒，自摘蟠桃壽聖皇。
王母致語口號
作者：陳造
朝代：宋

曾燕瑶池到世間，祝堯今復馭青鸞。
衆真已送駢蕃瑞，萬國同瞻咫尺顔。
聖統有傳尊北極，帝齡無盡等南山。
兒家幾許蟠桃熟，準擬年年薦露盤。
王漕小燕玻璃分韻得路字
作者：陳造
朝代：宋

去年客京華，酷暑不可度。
時爲冷泉登，稅駕脫巾屨。
風外雜佩鳴，松根一竇注。
可聞不可挹，已足盪袢暑。
朅來黄埃中，夢遶湖西路。
寧知虎頭側，碧溜依紺宇。
琤淙響琴筑，噴噀起霏霧。
餘潤碧苔滋，照影紅葵嫮。
凉氣濯毛骨，寒聲到樽俎。
况陪持斧翁，觴詠澣塵慮。
坐著錦囊生，歌煩桃葉女。
向來湖西亭，聽泉渠須數。
逼人灑清寒，如翁玉雪句。
更喚泉間龍，爲霖下山去。
王秀才亦愛軒
作者：陳造
朝代：宋

王郎一室天地中，客來有榻樽不空。
奉親一笑辦能事，插架萬軸收新功。
男兒磊落四方志，况子郎罷方詩窮。
亟書周庸賜漢第，可用容膝師陶翁。
王逢原二首·其一
作者：陳造
朝代：宋

弱歲文推一代豪，諸公斂衽看顛毛。
天於屈宋應爲地，不放先生僕命騷。
王逢原二首·其二
作者：陳造
朝代：宋

文章俯睨漢唐餘，屬思深湛到古初。
正使玉樓須有記，忍令銀筆嗣無書。
琵琶亭
作者：陳造
朝代：宋

抱愁莫遣朱絃鳴，此聲更與愁人聽。
江邊一聞琵琶語，月慘風悽如動情。
何况思婦傷幽獨，少年多藝顔如玉。
江州司馬廊廟人，暮上諫書朝放逐。
輕攏細撚忍淚彈，開樽側耳思惘然。
一詩說盡兩心事，遺音翻入歌舞筵。
此翁詩名自千古，誦詩亦嘆琵琶女。
誰惜亭前泊舟客，頗爲漂零動悽楚。
鄰家故妓春風手，此曲每侑澆愁酒。
今宵月影祇三人，倚欄長嘯空搔首。
瑞巖寺三首·其一
作者：陳造
朝代：宋

嶺岫周圍罅縫無，勝流三百鏁冰壺。
客來誤作囚山想，猛憶門前自坦塗。
瑞巖寺三首·其三
作者：陳造
朝代：宋

已到平生未到山，朝來白水漲田間。
要須樂事成三絕，更倩詩翁露一斑。
瑞巖寺三首·其二
作者：陳造
朝代：宋

橫前石廩疑無地，步入蓮宮別有天。
說道三山環弱水，不應回首羨巢仙。
用前韻酬雪霽
作者：陳造
朝代：宋

東風吹暖擅年華，不放江雲颺素葩。
嫩碧忽看摇水面，暗香已復辨梅花。
塵埃憐我褐之父，名德思君留子嗟。
沈辱清詩祛滯思，真成酒病薦真茶。
用贈朴翁舊韻二詩送徐南卿南歸·其一
作者：陳造
朝代：宋

飛鵬尺鷃計窮通，今古幽人一笑中。
等是勞生浮大塊，誰能詭遇詫良工。
書堪引睡聊遮眼，酒可祛愁勝作公。
此意平章有同社，絕憐相望馬牛風。
用贈朴翁舊韻二詩送徐南卿南歸·其二
作者：陳造
朝代：宋

莫將半菽羨千鍾，生世誰非囿數中。
薦福議碑雷已震，浩然遻意句徒工。
我知寒餓憐顔闔，人說乘除有誌公。
窮鬼趁渠來敗類，秋禾一昔仆霜風。
田家嘆
作者：陳造
朝代：宋

五月之初四月尾，菖蒲葉長楝花紫。
淮鄉農事不勝忙，日落在田見星起。
前之不雨甫再旬，秧疇已復生龜紋。
近者連朝雨如注，麥隴橫雲欲殷腐。
如今麥枯秧失時，舉手仰天禱其私。
秧惡久晴雨害麥，兼收并得寧庶幾。
餠托登盤米藏庾，儂家歲寒無重糈。
豈知送日戴朝星，凡幾憂晴幾憂雨。
吾儕一飽信關天，下筯敢忘田家苦。
田家謠
作者：陳造
朝代：宋

麥上場，蠶出筐，此時祇有田家忙。
半月天晴一夜雨，前日麥地皆青秧。
陰晴隨意古難得，婦後夫先各努力。
倏凉驟暖繭易蛾，大婦絡絲中婦織。
中婦輟閑事鉛華，不比大婦能憂家。
飯熟何曾趁時喫，辛苦僅得蠶事畢。
小婦初嫁當少寬，令伴阿姑頑過日。
明年願得如今年，剩貯二麥饒絲綿。
小婦莫辭擔上肩，却放大婦常姑前。
留交代韋倅
作者：陳造
朝代：宋

山城老稚競攀轅，况復官曹辱後先。
敢愛一樽追笑語，未妨五日作留連。
天香國色酡顔去，渭北江東把臂前。
已辦明朝開煮酒，絲桐小置式微篇。
留行都
作者：陳造
朝代：宋

久飫南來飯，長維北去船。
薰衣子笑韻，入筯望潮鮮。
意適忘漂泛，吾生計食眠。
歸期何用數，寬待藕花天。
病中書懷二首·其一
作者：陳造
朝代：宋

少日清孤效樂天，諫書未落世間傳。
曾圓八節灘頭夢，重了三生石上緣。
雪竹霜林便老境，蒲團禪板付臞仙。
詩篇把玩真聊爾，古井無波敢自賢。
病中書懷二首·其二
作者：陳造
朝代：宋

促促浮生忽二毛，安心有法頼禪逃。
夢知二豎今相避，仇問三彭底許饕。
世路從今蝸兩角，燈窗姑置兔千毫。
破顔細點功名錄，祇許淵明酒處高。
病起二首·其一
作者：陳造
朝代：宋

吏民兩兩議公癡，簿領空勤笑語稀。
元亮有詩新止酒，休文多病不勝衣。
飛塵嬾拂孤三絕，止水初澄悟百非。
窗度凉颸殘午夢，閑聽喜鵲啅斜暉。
病起二首·其一
作者：陳造
朝代：宋

老去難堪痼疾纏，支離甘受衆人憐。
出門定被將迎困，緊閉風窗聽雨眠。
病起二首·其二
作者：陳造
朝代：宋

即病偷閑却自怡，坐憑竹几獨多時。
銅爐烟畔熏風度，藥臼聲中晝漏遲。
政自腐腸嚴酒戒，不應了事悔兒癡。
凈名文惠誰優劣，爲問沾沾造化兒。
病起二首·其二
作者：陳造
朝代：宋

舞席歌筵自闊疎，麴生久送絕交書。
平生嗜好消磨盡，留得枯棋了索居。
病起四詩·一節食
作者：陳造
朝代：宋

醫經戒多食，書惡殄天物。
細茹取微足，衛生此其術。
是銘當匕筯，况我已衰疾。
胡爲冒所戒，一卧復十日。
恙疴不虛生，一一自口實。
大嚼健武事，欲强蒲柳質。
行年踰知命，備歷世纖悉。
山膚與水豢，嘗味幾十七。
婪酣復不已，頤正昧終吉。
昔人議四凶，饕餮乃其一。
不見辟穀翁，曾是漢良弼。
病起四詩·三息念
作者：陳造
朝代：宋

祿位據極品，勳業垂不磨。
出從白馬肥，家有黄金多。
世間貴富者，才德乃莫過。
骨相審自知，甕盎哀駘他。
一昔讀書史，志空慕丘軻。
矻矻章句樂，所趣不及他。
日月倏遷謝，如此定命何。
知己初不無，腰金鳴玉珂。
一旦逝水去，匪斧嗟不柯。
揆材既樗櫟，揣分合澗薖。
旌翻火馳餘，但有雙鬢皤。
迨今要勇往，灌園仍養痾。
石女自無兒，古井那解波。
西湖佳風煙，久矣辦一蓑。
病起四詩·二止酒
作者：陳造
朝代：宋

少日良束脩，但識名教樂。
誰令憂患後，頗復近杯勺。
嚚號或跳梁，扶携取諧謔。
興來偶一適，事過含餘怍。
向非病鼎至，或未悟狂藥。
不知黍麥毒，終乃蓳葛若。
腐腸自浸漸，履虺尚歌咢。
覆觴吾已後，遽覺今勝昨。
此衷天啟之，相予固不薄。
卒歲辦僧過，茗粥安淡泊。
時醉床頭經，妙意翔碧落。
病起四詩·四論報
作者：陳造
朝代：宋

我本扶犂手，爲儒父兄意。
全家飽官廩，髮膚盡君賜。
一念三稽首，報答迄未議。
向來挹前修，謂可跬步至。
即今頻頻食，空負堂堂志。
尚當桑榆收，未可弁髦棄。
柰何不自愛，生理冒所忌。
致君榮吾親，環省已不冀。
餘年猶視息，舊學有造詣。
其次在立言，揆予敢辟是。
於世粗有益，就死可無愧。
噬將金玉女，凜凜戒失墜。
病起閑步
作者：陳造
朝代：宋

青女橫侵鬢，詎堪連日飲。
黄媼不克家，倏伏半月枕。
陰陽有酣戰，藥劑闕上品。
衛生忘周防，內愧每流瀋。
今朝步崇岡，晴日貸餘凜。
江波縠動鏡，嶺雪印塗廩。
竹間小梅花，幽香到襟衽。
去春無幾日，鳥哢如見諗。
酒瓢隨短轅，舊盟聊復寢。
詩句酬物華，是口不容噤。
病起閒步
作者：陳造
朝代：宋

瞑綠園亭小雨晴，病翁雙眼爲誰明。
柳如張緒不殊昔，竹與子猷相對清。
門下鳥烏無客到，壁棲蛇蚓又詩成。
回頭溪友千山阻，更向何人話此情。
癸丑勸耕凈居
作者：陳造
朝代：宋

十五里近車不驅，凈居之役良舒徐。
愁霖鼓寒妬春事，倏喜淡日行雲衢。
涉患知樂聞自古，積忙得閑聊慰予。
崇堂修廡般礴久，龐眉鮐背紛前趨。
爲催酒炙勞苦罷，細問里閭愁嘆無。
怡然離席手加額，共說溫飽沾妻孥。
頻年豐登豈偶爾，聖恩及物天地俱。
卑官政拙民未厭，輦輸肩負憐朱愚。
餠果在袖笑在頰，闖門稚子爭携扶。
我亦僧飯對兩雛，未妨清坐留斯須。
爐香翻頻茗事竟，殿影已曀東廊隅。
復撚吟髭度盤紆，人聲鳥語樂有餘。
登平山堂
作者：陳造
朝代：宋

平山堂上命琴樽，前輩風流肯見分。
戀客嬾斜當檻日，藏山不斷隔江雲。
吟牋得意窺天巧，醉面禁凉減纈紋。
杖策歸來新月上，落梅如雪點風裙。
登招寶山
作者：陳造
朝代：宋

一鷲風煙上，三韓指點中。
地隨山共盡，天與水無窮。
夢蟻紛軒冕，騎魚可閬蓬。
仙曹應拊掌，顧我簿書叢。
登頫江三絕趙宰增爲四復次韻答之 追和 其一
作者：陳造
朝代：宋

泛香樽俎飛雲上，著色江山泚筆前。
乾鵲鳴鳩共晴晝，長紅短綠各華年。
登頫江三絕趙宰增爲四復次韻答之 追和 其三
作者：陳造
朝代：宋

兩豪揮筆對江山，怪底風蜚齒頰間。
雕虎未馴金索緊，長鯨已鱠釣竿閑。
登頫江三絕趙宰增爲四復次韻答之 追和 其二
作者：陳造
朝代：宋

流光何忍太匆匆，一段清歡欻夢中。
頼是緘藏玉雪句，老人他日苦頭風。
登頫江三絕趙宰增爲四復次韻答之 追和 其五
作者：陳造
朝代：宋

東園北寺非無約，瘦骨禁寒未敢前。
寄語驚風并急雪，多情多感况中年。
登頫江三絕趙宰增爲四復次韻答之 追和 其四
作者：陳造
朝代：宋

兩夜北風吹石裂，雪神驕蹇更淹留。
羈人坐嘆肌生粟，媚白妖紅耐此不。
登龍泉山
作者：陳造
朝代：宋

越山東來萬煙鬟，餘姚爲邑山四環。
客車細穿市井間，邑屋更繞龍泉山。
佛閣翬飛最高處，遠近嵐霏隨指顧。
小留開船有新句，君知可是囚山賦。
百花樓
作者：陳造
朝代：宋

樓中香漂百和濃，樓下錦纈翻東風。
玉樽美酒清若空，吳姬粧面相映紅。
人生一笑不易得，是間一醉千金直。
元龍百尺君勿論，芳時且可金杯側。
皇孫壽詩二首·其一
作者：陳造
朝代：宋

寶祚煌煌羨帝祺，天潢餘潤到孫枝。
壽星良月占重見，振古熙朝此一時。
椽筆紀祥芳草頌，龍樓開笑正含飴。
蘿圖况與乾坤永，長款三宮奉玉巵。
皇孫壽詩二首·其二
作者：陳造
朝代：宋

曾簉蓬萊挹德風，日親儒保罄寅恭。
學窮奧閫包賢聖，人仰英明肖祖宗。
綵服近天仍樂孺，帝觴拜賜更從容。
應劉壽語年年事，九萬香牋未闕供。
相如二首·其一
作者：陳造
朝代：宋

中宵卒卒去臨邛，賣酒壚邊混僦傭。
想見令君醒後意，向人深悔謬爲恭。
相如二首·其二
作者：陳造
朝代：宋

逸德狂情頼補苴，文君端合壻相如。
白頭曲裏殷勤意，不愧先生諫獵書。
真州諸公語別
作者：陳造
朝代：宋

嬌紅爛紫正銜枚，不待王家羯鼓催。
佳客又衝新雨至，羈人未許片帆回。
自今寒食嗟無幾，奈許閒愁撥不開。
只擬分携乘醉去，爲君領略十分盃。
真州諸公語別
作者：陳造
朝代：宋

屈指舊新雨，何人顧蓬萊。
駢車各鴟夷，良爲老夫來。
古今漆投膠，不獨數陳雷。
衮衮慰勞意，一盃復一盃。
索句不解工，何以寫別懷。
敢惜吟髭折，柰此雨意催。
此會良姱嫮，此行重徘徊。
得無葉舟重，滿載離愁回。
石城
作者：陳造
朝代：宋

山巖水繚石爲城，千古餘風尚典刑。
競詫君王啟藍縷，不無艇子載娉婷。
流連猶問圭堪柲，兆朕虛傳蜜作萍。
更惜讒鋒發蘭尚，祇今日月炳騷經。